PN lancar manifesto malam ini, BN esok

BANGI, 11 Rabiulakhir 1444H, Ahad – Perikatan Nasional (PN) akan melancarkan manifesto tawaran untuk Pilihan Raya Umum Ke-15 (PRU15) di Hotel Glenmarie dan Golf Resolf di Shah Alam, malam ini.

Isu ekonomi, alam sekitar, pendidikan dan wanita dijangka antara yang akan dititik beratkan dalam manifesto gabungan itu.

Sebelum ini, Pengerusi PN, Tan Sri Muhyiddin Yassin berkata, PN sedang memperincikan semua perkara yang disifatkan penting untuk diambil kira supaya boleh dilaksanakan dan ditunaikan untuk rakyat.

Sementara itu, Barisan Nasional (BN) turut mengumumkan pelancaran manifestonya yang akan dilakukan secara langsung menerusi media sosial, termasuk pengedaran bahan bercetak di setiap pusat daerah mengundi (PDM) seluruh negara esok.

Pengerusi BN, Datuk Seri Ahmad Zahid Hamidi berkata, parti itu menggariskan 10 teras dan 99 tawaran yang akan dinikmati pelbagai golongan masyarakat terutamanya kumpulan B40 dan M40, juga termasuk golongan T20.

Katanya, kesejahteraan rakyat, pertumbuhan ekonomi yang stabil, mewujudkan lebih banyak peluang pekerjaan serta pendidikan antara keutamaan manifeston BN pada PRU15 kali ini.

“Kita mahu soal kesejahteraan rakyat diberikan keutamaan, jadi kita harus menentukan langkah-langkah untuk menentukan bahawa ia tidak akan memberi kemudaratan yang berat kepada rakyat.

“Di samping itu, kita juga mahu terus menggamit pelaburan langsung asing (FDI), pelaburan langsung domestik (DDI) supaya pelabur boleh melabur semula bagi mewujudkan lebih banyak peluang pekerjaan dan meningkatkan nilai eskport,” katanya.

Terdahulu, Ahmad Zahid Ahmad ketika berucap di Perhimpunan Agung MIC pernah memberi jaminan untuk mengekalkan sekolah-sekolah vernakular di negara ini sekiranya parti itu diberikan mandat semula dalam PRU15.

Jaminan itu dinyatakan Ahmad Zahid yang turut menyifatkan kononnya sekolah vernakular adalah hak masyarakat majmuk di Malaysia.

“Saya yakin jika BN menjadi kerajaan semula soal sekolah India, Cina dan vernakular akan terus dikekalkan dalam sistem pendidikan negara ini,” katanya.


Harga RON97, RON95 dan diesel tidak berubah

KUALA LUMPUR, 9 Muharram 1443H, Rabu – Harga jualan petrol RON97, RON95 dan diesel kekal tidak berubah dengan masing-masing pada RM2.74, RM2.05 dan RM2.15 seliter untuk tempoh 19 sehingga 25 Ogos.

Kementerian Kewangan (MOF) dalam kenyataan hari ini memaklumkan, harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” demikian menurut kenyataan itu.

Menurut kenyataan MOF itu, kerajaan akan terus memantau kesan perubahan harga minyak mentah dunia dan mengambil langkah yang bersesuaian, bagi memastikan kebajikan dan kesejahteraan rakyat terus terpelihara. – Bernama


Banjir besar landa 6 negeri, Sudan isytihar darurat

KHARTOUM, 24 Muharram 1444H, Isnin – Majlis Menteri Sudan mengisytiharkan keadaan berjaga-jaga dan darurat susulan bencana banjir yang melanda enam negeri.

Ia membabitkan Sungai Nil, Gezira, Nil Putih, Kordofan Barat, Darfur Selatan dan Kassala.

Majlis menteri menekankan kepentingan menggerakkan usaha mendapatkan bantuan kemanusiaan dalaman dan luar daripada badan rasmi serta menghulurkan bantuan segera kepada mereka yang terjejas di negeri-negeri.

Mesyuarat Kabinet mengarahkan Majlis Pertahanan Awam Negara menyelaras bersama jawatankuasa Majlis Kedaulatan melalui cawangannya di negeri-negeri, termasuk membabitkan peruntukan diperlukan, bantuan dari dalam dan luar serta pertubuhan kemanusiaan.

Pemangku Menteri Hal Ehwal Kabinet, Osman Hussein Osman mengesahkan pembukaan akaun dalam mata wang tempatan dan asing untuk menarik bantuan, selain bersama dengan mangsa yang terjejas di negeri-negeri akibat hujan lebat serta banjir.

“Kami mengumumkan pengemblengan usaha untuk membantu mereka yang terjejas dan mengukuhkan sistem amaran awal serta susulan bagi mengelakkan potensi kerosakan teruk.

“Ini termasuk dalam sektor kesihatan dan pendidikan, kerosakan sekolah dan institusi yang memerlukan campur tangan segera,” katanya.

Sementara, Pemangku Menteri Dalam Negeri, Leftenan Jeneral Annan menegaskan bahawa kerugian terhad kepada enam negeri terutamanya Sungai Nil, Gezira, Nil Putih, Kordofan Barat dan Kassala.

“Kami telah mengagihkan semua bekalan dan bantuan kemanusiaan, dan akan meninjau keadaan negeri-negeri terjejas nanti,” katanya.


Hentikan protes! Takkan nak biar individu prestasi buruk pimpin negara

Oleh Siti Hafidah Abd Ghaffar

BANGI, 23 Zulhijjah 1442H, Isnin – Pihak berkuasa perlu melakukan sesuatu bagi memastikan siri demonstrasi dan protes yang melanda negara ketika musim wabak ini dihentikan, serta mengenakan tindakan tegas terhadap dalang isu berkenaan.

Ini kerana, kelemahan tindak balas daripada pihak berkuasa hanya akan memberikan ruang kepada banyak lagi siri protes dalam masa terdekat ini.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni mengakui, jelas ada kesamaan di antara hartal doktor kontrak, demonstrasi ‘lawan’ dan cubaan Ahli Parlimen pembangkang berarak ke Parlimen hari ni.

“Semuanya adalah siri-siri protes yang kemungkinan akan berterusan dengan siri-siri yang seterusnya. Malangnya, kesemua protes itu tidak disekalikan dengan satu pelan cadangan alternatif.

“Jika objektifnya adalah agar pemimpin kerajaan sekarang meletakkan jawatan, pemprotes tidak mampu untuk menamakan seorang calon pun untuk menjadi Perdana Menteri yang disepakati oleh mereka dan memang diyakini akan mentadbir negara dengan lebih baik.

“Apatah lagi jika diminta untuk menyenaraikan senarai nama menteri-menteri cadangan, lebih lagi mereka tidak mampu,” katanya ketika dihubungi Ismaweb.net hari ini.

Membidas lagi, beliau berkata, semua nama-nama yang mereka sebutkan sebagai pengganti kepada kepimpinan negara sekarang telahpun menunjukkan prestasi masing-masing yang amat lemah dalam sejarah pemerintahan Pakatan Harapan (PH) selama 22 bulan sebelum ini.

“Ditambah lagi dengan rekod buruk mereka sebagai pembangkang. Apa yang berlaku pada hari ini, dengan penglibatan sebahagian Ahli Parlimen yang sepatutnya dikuarantin dan perlanggaran SOP PKP, jelas sekali lagi menunjukkan sikap suka melanggar peraturan yang ada pada mereka.

“Bagaimanakah orang yang buruk prestasi dan suka melanggar peraturan boleh diharapkan untuk memimpin negara?” soal Ustaz Fauzi.

Meskipun barisan pimpinan negara yang ada sekarang juga tidak menjalankan tugas dengan baik, namun jika berlaku pertukaran kuasa pada waktu ini dengan cara demonstrasi jalanan, ia adalah lebih memudaratkan negara.

“Justeru, rakyat sepatutnya bijak dan matang dalam memilih di antara dua perkara yang mudarat dengan mengelakkan berlakunya perkara yang lebih mudarat,” katanya.


Keputusan kos haji diputuskan Januari depan

KUALA LUMPUR, 26 Rabiulakhir 1443H, Rabu – Keputusan kos haji bagi musim 1443H/2022M akan diputuskan Kabinet selewat-lewatnya Januari depan.

Ia akan menentukan sama ada kos melaksanakan ibadah itu kekal atau akan naik susulan peningkatan kos Cukai Nilai Tambah (VAT) yang diperkenalkan oleh kerajaan Arab Saudi.

Menteri di Jabatan Perdana Menteri (Hal Ehwal Agama), Senator Idris Ahmad berkata, Lembaga Tabung Haji (TH) dijadualkan akan memberikan taklimat berhubung isu itu kepada beliau minggu hadapan.

“Saya akan bawakan perincian taklimat TH itu ke mesyuarat Jemaah Menteri bagi capai keputusan muktamad.

“Dijangkakan, selewat-lewatnya bulan depan (Januari) Kabinet akan beri keputusan muktamad sama ada kos haji musim depan akan naik atau kekal,” katanya.

Terdahulu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kos dijangka meningkat kepada lebih RM30,000 berbanding RM23,000 sebelum ini susulan peningkatan VAT.

Peningkatan kos juga, katanya, sebahagian besarnya berkait rapat dengan prosedur operasi standard (SOP) COVID-19 yang perlu dipatuhi termasuk penjarakan fizikal seperti had kapasiti bilik hotel dan bas.


Anwar bincang Kerjasama dua hala bersama 4 pemimpin ASEAN

KUALA LUMPUR, 20 Syawal 1444H, Khamis – Pada Sidang Kemuncak ASEAN ke-42 di Labuan Bajo, Indonesia semalam, Perdana Menteri, Datuk Seri Anwar Ibrahim berkesempatan mengadakan pertemuan dengan empat pemimpin ASEAN bagi membincangkan hubungan dan kerjasama dua hala.

Anwar dalam kenyataan di Facebook berkata, beliau menghadap Sultan Brunei Sultan Hassanal Bolkiah bersama Pengiran Muda ‘Abdul Mateen Bolkiah dan menyampaikan hasrat untuk  melihat  keterlibatan Bandar Seri Begawan dalam Rundingan Tahunan Pemimpin (ALC) tahun ini di mana Putrajaya menjadi tuan rumah.

“Selain itu, diskusi juga terarah kepada bidang pelaburan, penandaan tanah, kerjasama dalam kebudayaan dan pendidikan untuk dimanfaatkan kedua-dua negara,” katanya.

Anwar turut mengadakan pertemuan dengan Perdana Menteri Vietnam, Pham Minh Chinh dan menyatakan keterbukaan Malaysia menerima kehadiran delegasi mereka ke Putrajaya sempena ulang tahun ke-50 hubungan diplomatik kedua-dua negara.

Perbincangan turut menyentuh mengenai bidang pelaburan selain berharap agar isu pencerobohan nelayan Vietnam di perairan Malaysia dapat ditangani dengan tegas.

“Dalam sidang kemuncak kali ini juga, saya sempat mengadakan pertemuan bilateral dengan rakan sejawat dari Laos, Sonexay Siphandone dan kami sepakat untuk lebih bekerjasama dalam bidang perbankan, program latihan pegawai dan diplomat selain pendidikan serta industri agrikultur.

Arakian, saya juga mengadakan pertemuan bilateral dengan rakan sejawat dari Timor Leste, Taur Matan Ruak dan saya mengulangi sokongan penuh berkaitan permohonan republik itu dalam keanggotaan keluarga ASEAN,” katanya.

Anwar berkata, perbincangan bersama Perdana Menteri Timor Leste itu juga menyentuh keperluan meningkatkan peluang kerjasama dalam pelaburan, perdagangan, agrikultur dan bidang pembuatan makanan yang menuntut kebersamaan serta komitmen berterusan kedua-dua negara.

Perdana Menteri dan pemimpin ASEAN lain menghadiri sidang kemuncak yang berlangsung selama dua hari bermula semalam, untuk membincangkan beberapa isu kepentingan bersama kepada perkumpulan serantau tersebut.

Sebanyak lapan ketua kerajaan daripada 10 negara anggota ASEAN menyertai sidang kemuncak itu kecuali Myanmar yang tidak dijemput dan Thailand yang menghadapi pilihan raya pada 14 Mei ini. – Bernama


Pejuang parti ‘lesu’, sukar menangi kerusi pada PRU15

Oleh Ainul Illia Meor Suzurudin

BANGI, 15 Muharram 1443H, Selasa – Hasrat Parti Pejuang Tanah Air (Pejuang) untuk bertanding hingga 120 kerusi Parlimen pada Pilihan Raya Umum ke-15 (PRU15) dianggap luar biasa kerana ia adalah sebuah parti baharu.

Malah, keahliannya juga tidak begitu ramai selain pemimpinnya hanya terdiri daripada segelintir nama yang dikenali rakyat.

Maka, untuk bertanding di 120 kerusi itu adalah satu sasaran yang tinggi, kata penganalisis politik, Dr Mazlan Ali.

Bukan itu sahaja, cawangannya yang tidak begitu banyak juga akan menyebabkan parti ini sukar untuk memenangi kerusi tanpa mempunyai kerjasama dengan parti-parti lain.

“Sebagai parti yang kecil, Pejuang perlu membuat kerjasama strategik dengan parti-parti lain. Sama ada dengan Perikatan Nasional (PN) atau Pakatan Harapan (PH).

“Sekiranya Pejuang masuk pilihan raya secara solo, mungkin akan mendapat sejumlah undi yang tidak mencukupi untuk mengalahkan parti-parti lain yang lebih besar kerana berlaku perpecahan undi di situ,” katanya ketika dihubungi Ismaweb.net, hari ini.

Mengulas lanjut, Pensyarah Kanan Pusat Perdana, Fakulti Razak, Universiti Teknologi Malaysia (UTM itu berkata, kebangkitan gelombang Pejuang hanya dapat dilihat pada peringkat awal pengumuman penubuhannya.

Namun, selepas daripada itu perjalanan parti itu kelihatan agak lesu, kata Dr Mazlan.

“Jadi kita tak nampak apa program, apa rancangan pejuang ni dan kita pun tak nampak ‘visibility’ (penampakan) parti Pejuang.

“Berbeza dengan Barisan Nasional (BN), PH yang orang sudah kenal. Rakyat sudah tahu. Jadi Pejuang ini boleh dikatakan rakyat masih belum mengenali sepenuhnya, meskipun pengerusinya, Tun Dr Mahathir Mohamad semua orang kenal. Cuma partinya orang kurang kenal,” katanya.

Jelasnya, kebangkitan Pejuang tidak cukup hanya dengan sosok Dr Mahathir, tetapi ia turut memerlukan pemimpin-pemimpin lain yang lebih ramai untuk menyokong Dr Mahathir.

Bercakap mengenai bilangan kerusi luar biasa yang ingin dipertandingkan Pejuang, Dr Mazlan berkata, ia mungkin satu isyarat yang diberikan oleh Dr Mahathir bahawa Pejuang serius untuk bertanding dalam PRU15 akan datang.

“Maka kita dapat memahami bahawa kenyataan Tun M memberi isyarat kepada mana-mana koalisi untuk sedia berunding dengan Pejuang.

“Katakanlah dengan PN, sudah tentu ia akan beri ruang kepada Pejuang untuk merunding jumlah kerusi yang akan dipertandingkan oleh Pejuang sekiranya ia diterima dalam PN.

“Begitu juga di pihak PH, Tun M meletakkan sasaran 120, maka bersedialah untuk berunding sekiranya hendak mengambil Pejuang sebagai satu parti komponen Pakatan Harapan,” katanya.

Selain itu, beliau berkata, tidak mustahil juga Pejuang sedang bersiap sedia untuk bertanding secara solo dalam PRU akan datang terutama di kawasan-kawasan majoriti Melayu.

“Mungkin pejuang boleh mencuri kesempatan di kawasan-kawasan tersebut dan dengan ketokohan Tun M mungkin boleh membantu pejuang memenangi kawasan-kawasan ini,” katanya.


Presiden Pakistan enggan tandatangani undang-undang keselamatan negara

KARACHII, 4 Safar 1445H, Isnin – Presiden Pakistan, Arif Alvi enggan menandatangani dua rang undang-undang yang akan memberi pihak berkuasa lebih kuasa untuk mendakwa orang ramai atas tindakan menentang kerajaan dan tentera – langkah yang disifatkan Kementerian Undang-undang sebagai tidak berperlembagaan.

Rang undang-undang itu telah diluluskan kedua-dua dewan Parlimen Pakistan bagaimanapun Arif – ahli Parti Pakistan Tehreek-e-Insaf (PTI) pimpinan bekas Perdana Menteri, Imran Khan – menentang kerajaan campuran yang meluluskan kedua-dua rang undang-undang itu.

“Dengan Tuhan sebagai saksi, saya tidak menandatangani Rang Undang-undang Pindaan Rahsia Rasmi 2023 dan Rang Undang-undang Pindaan Tentera Pakistan 2023 kerana saya tidak bersetuju dengan undang-undang ini,” kata Arif di platform media sosial X – yang dahulunya dikenali sebagai Twitter.

Katanya, beliau telah meminta kakitangannya memulangkan RUU yang tidak ditandatangani itu kepada badan perundangan dalam masa yang ditetapkan.

Tindakan itu bermaksud RUU berkenaan tidak akan dikuatkuasakan.

“Bagaimanapun saya dapati hari ini bahawa kakitangan saya telah menjejaskan kehendak dan perintah saya,” katanya.

Sementara itu, Kementerian Undang-Undang dan Keadilan menyifatkan, keputusan presiden adalah ‘membimbangkan’.

“Presiden mempunyai dua pilihan sama ada memberi persetujuan atau merujuk perkara itu kepada Parlimen dengan penelitian khusus,” kata kementerian itu dalam satu kenyataan, sambil menambah bahawa presiden tidak memenuhi kedua-dua pilihan berkenaan.

“Tindakan sedemikian adalah bercanggah dengan akta dan semangat perlembagaan,” katanya.

Mengikut perlembagaan, jika presiden tidak menandatangani draf rang undang-undang atau mengembalikannya semula dengan penelitian atau bantahan dalam tempoh 10 hari selepas ia melalui dua dewan, ia akan berkuatkuasa menjadi undang-undang.

“Memandangkan presiden tidak menandatangani dan memulangkan rang undang-undang dalam tempoh 10 hari, ia menjadi undang-undang,” kata Menteri Undang-undang sementara, Ahmad Iran pada sidang akhbar.
. – Agensi


Ahmad Faizal dilantik Penasihat PM bertaraf menteri

PUTRAJAYA, 26 Zulhijjah 1442H, Khamis – Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu dilantik sebagai Penasihat kepada Perdana Menteri, dengan taraf menteri.

Pejabat Perdana Menteri (PMO) dalam kenyataan berkata, Ahmad Faizal, yang juga Ahli Parlimen Tambun dan mantan Menteri Besar Perak, akan menasihati Tan Sri Muhyiddin Yassin dalam hal ehwal jalinan komuniti, komunikasi masyarakat, dan pembangunan sosio-ekonomi.

“Pejabat ini mengucapkan tahniah kepada YB Datuk Seri Ahmad Faizal Azumu di atas pelantikan ini,” katanya.


Letupan Beirut: 2 pengarah, 3 pekerja Syria ditangkap

BEIRUT, 13 Muharram 1442H, Selasa – Lima lagi individu ditangkap bagi membantu siasatan ke atas insiden letupan dasyat di Pelabuhan Beirut pada 4 Ogos lalu, yang telah memusnahkan bandar, membunuh hampir 200 nyawa dan mencederakan ribuan yang lain.

Penahanan lima individu semalam turut membabitkan Pengarah Pengangkutan Darat dan Maritim, Abdel Hafiz Kaissi dan Pengarah Pelabuhan, Mohammed Al-Mawla.

Selain dua pegawai tertinggi itu, turut ditangkap tiga pekerja warganegara Syria yang bertugas menyelenggara gudang pelabuhan 12 jam sebelum letupan.

Walaupun punca percikan api yang menyala pada ammonium nitrat masih belum diketahui, pemerhati mengemukakan teori kemungkinan ianya berlaku ketika penyelenggaraan sehingga menyebabkan kebakaran awal.

Setakat ini, jumlah tangkapan yang dibuat hasil daripada siasatan adalah seramai 21 orang, setelah dua minggu siasatan dilakukan.

Penangkapan itu antaranya membabitkan Ketua Pengarah Kastam Beirut, Badri Daher dan Ketua Pengarah Pelabuhan Beirut, Hassan Qureitam.

Kedua-duanya ditahan di rumah masing-masing beberapa hari selepas insiden letupan berkenaan. – Agensi


BERJASA terbuka bincang isu Melayu, Islam dengan mana-mana parti

JOHOR BAHRU, 29 Rabiulawal 1442H, Ahad – Barisan Jemaah Islamiah Se-Malaysia (BERJASA) terbuka dan bersedia dalam apa jua perbincangan bersama parti politik lain khususnya berkaitan kedudukan Melayu dan Islam.

Perkara itu disuarakan dalam delegasi diketuai Setiausaha Agung BERJASA, Haji Aziz Sardan ke Pejabat Parti Pribumi Bersatu Malaysia (BERSATU) Negeri Johor, di Kempas Utama.

Turut sama dalam sesi lawatan tersebut ialah Ketua Perhubungan BERJASA Negeri Johor, Tuan Izzul Hafizzudin Mohd Solehuddin serta ahli jawatankuasa parti berkenaan.

Lawatan itu disambut baik oleh Setiausaha BERSATU Negeri Johor merangkap Ahli Majlis Pimpinan Tertinggi (MPT) BERSATU, Datuk Dr Sahruddin Jamal.

Dalam lawatan itu, peluang diambil bagi memperkenalkan barisan kepimpinan parti serta wajah baru BERJASA yang dilancarkan pada 12 September lepas.

BERJASA turut mendengar pandangan yang diberikan oleh Sahruddin berkaitan situasi politik semasa termasuk situasi di Johor.

“BERJASA juga telah menyuarakan sikap keterbukaan parti yang sentiasa membuka ruang perbincangan dan keterlibatan secara lebih menyeluruh.

“Sebagai salah satu parti yang membentuk kerajaan hari ini, diharapkan BERSATU dapat mengutamakan masa depan Melayu dan Islam.

“Kita tidak mahu perpecahan dan perbalahan di antara parti-parti Melayu tidak memberikan apa-apa manfaat kepada rakyat,” katanya.

Pada masa sama, BERJASA yakin kerajaan memerlukan sokongan semua pihak dalam memutuskan rantaian penularan COVID-19.

“D samping terus fokus membantu mengembalikan semula prestasi ekonomi dan membantu rakyat yang terkesan,” katanya.


Jumaat kini cuti umum untuk penjawat awam Sri Lanka

COLOMBO, 15 Zulkaedah 1443H, Rabu – Kabinet Sri Lanka meluluskan hari Jumaat sebagai cuti kepada kakitangan awam di negara itu bagi menggalakkan mereka terlibat dengan aktiviti pertanian.

Pengumuman cuti itu dibuat sebagai langkah meningkatkan pengeluaran, terutama pertanian bagi kegunaan rakyat di negara berkenaan.

“Dengan arahan berkenaan, kakitangan awam digalakkan menjalankan aktiviti pertanian bagi meningkatkan pengeluaran dalam negara.

“Keputusan itu adalah wajar bagi membolehkan mereka bertani di halaman rumah atau ditempat lain dalam usaha tangani isu kekurangan makanan,” kata pejabat penerangan kerajaan dalam kenyataan.

Negara kepulauan yang mempunyai sekitar sejuta pekerja sektor awam berdepan krisis pertukaran mata wang asing yang krtikal.

Perdana Menteri Sri Lanka, Ranil Wickremesinghe sebelum ini memaklumkan negara sedang bergelut dengan masalah kekurangan makanan yang serius.

Malah, pakar tempatan membuat jangkaan kekurangan bekalan makanan asas yang serius seperti beras dan makanan asas lain mulai September depan berikutan kekurangan pengeluaran.

Ekonomi Sri Lanka kini berdepan krisis berikutan masalah Imbangan Pembayaran (BoP) yang kritikal.

Rizab pertukaran asingnya semakin berkurangan dan semakin sukar sekali gus menyebabkan negara berdepan masalah untuk mengimport barangan keperluan pengguna. – Agensi


84 ditahan ingkar PKPP

KUALA LUMPUR, 11 Muharram 1442H, Ahad  – Seramai 84 individu ditahan atas kesalahan ingkar arahan Perintah Kawalan Pergerakan Pemulihan (PKPP) semalam, dengan 45 daripada mereka ialah kerana aktiviti dalam pub atau kelab malam.

Menteri Kanan (Kluster Keselamatan) Datuk Seri Ismail Sabri Yaakob berkata, daripada jumlah tangkapan itu, 55 individu dikompaun, 27 direman dan dua dijamin.

Kesalahan lain dilakukan ialah gagal menyediakan peralatan atau catitan keluar masuk membabitkan 17 individu, tidak memakai pelitup muka (10 individu), premis beroperasi lebih masa (2), seorang kerana premis beroperasi tanpa lesen, aktiviti melibatkan kehadiran orang ramai menyukarkan penjarakan fizikal (7) serta dua tangkapan pendatang tanpa izin, katanya dalam kenyataan berhubung PKPP hari ini.

Beliau berkata, 61,303 pemeriksaan juga dilakukan bagi memantau dan menguatkuasakan pematuhan prosedur operasi standard (SOP) PKPP membabitkan 4,798 pasukan pematuhan dengan 18,308 anggota pemantau yang memeriksa pasar raya, restoran, penjaja serta terminal pengangkutan darat, air dan udara.

Katanya, sebanyak 62 sekatan jalan raya Operasi Benteng dijalankan di seluruh negara semalam, dan 28,309 kenderaan diperiksa bagi mengekang pendatang tanpa izin terutamanya di lorong tikus, bagaimanapun tiada sebarang tangkapan dilakukan.

“Kerajaan akan mengambil tindakan tegas terhadap pihak yang cuba memasuki sempadan negara secara haram dan agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.

Sementara itu, sejak 24 Julai hingga semalam, seramai 20,190 individu telah pulang ke tanah air melalui pintu masuk sempadan antarabangsa dan kesemua mereka ditempatkan di 74 hotel serta empat institut latihan awam (ILA).

Beliau berkata, daripada jumlah itu, 8,854 individu sedang menjalani proses kuarantin wajib manakala 56 individu dihantar ke hospital untuk rawatan, dan 11,280 individu lagi telah didiscaj dan dibenarkan pulang.

Kesemua mereka pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Ismail Sabri berkata, sebanyak 418 pemeriksaan turut dilakukan Polis Diraja Malaysia (PDRM) terhadap individu yang sedang menjalankan kuarantin wajib 14 hari di kediaman masing-masing semalam dan pemeriksaan mendapati kesemua individu yang dikuarantin mematuhi SOP ditetapkan.

Menurutnya, Kementerian Perdagangan Dalam Negeri dan Hal Ehwal Pengguna (KPDNHEP) pula melakukan 1,264 pemeriksaan khas pematuhan SOP PKPP dan mendapati 1,196 premis mematuhi SOP manakala 43 premis diberi nasihat dan 25 premis diberi amaran kerana tidak patuh SOP. -Bernama


Bekalan air di 185 kawasan pulih sepenuhnya: Air Selangor

KUALA LUMPUR, 19 Safar 1442H, Rabu – Dengan loji Sungai Semenyih kembali beroperasi, sejumlah 185 dari 274 kawasan telah menerima bekalan air sepenuhnya, dengan peratusan pemulihan pada tahap 68 peratus sehingga 12.30 tengah hari ini.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, sebanyak 89 kawasan masih lagi dalam proses pemulihan.

“Peratusan pemulihan mengikut wilayah iaitu di Petaling mencatatkan pemulihan sebanyak 51 peratus, Hulu Langat 74 peratus, Kuala Langat 55 peratus manakala Sepang dan Putrajaya 80 peratus,” katanya dalam kenyataan, hari ini.

Dalam pada itu, mengenai status Loji Rawatan Air (LRA) Bukit Tampoi berkata, berdasarkan ujian persampelan yang dijalankan di muka sauk, bacaan 0 TON dicatatkan tiga kali berturut-turut bermula jam 8 pagi ini.

“Oleh itu pam air mentah di LRA itu telah mula beroperasi pada pukul 9.45 pagi untuk kerja-kerja pembersihan paip air mentah dan tangki-tangki rawatan air.

“LRA Bukit Tampoi dijangka dapat membekalkan air kepada para pengguna dalam tempoh 8 jam, iaitu pada pukul 8 malam,” katanya.

Elina berkata, pengguna dinasihatkan supaya menggunakan air secara berhemah, bagi memastikan proses pemulihan di kawasan yang masih terjejas berjalan lancar dan mengikut jadual pelan pemulihan Air Selangor.

Sejumlah 309,687 akaun pengguna di wilayah Petaling, Hulu Langat, Kuala Langat dan Sepang/Putrajaya mengalami gangguan bekalan air tidak berjadual sejak Ahad, apabila Loji Rawatan Air (LRA) Sungai Semenyih dan Bukit Tampoi dihenti tugas akibat pencemaran sumber air mentah. -Bernama


Shabudin Yahaya kini Timbalan Menteri JPM

PUTRAJAYA, 14 Zulkaedah 1441H, Isnin – Ahli Parlimen Tasek Gelugor, Datuk Shabudin Yahaya dilantik sebagai Timbalan Menteri di Jabatan Perdana Menteri (Parlimen dan Undang-Undang).

Pejabat Perdana Menteri dalam satu kenyataan hari ini berkata, Shabudin mengambil alih portfolio Datuk Eddin Syazlee Sith yang kini memegang jawatan sebagai Timbalan Menteri Kerja Raya susulan perletakan jawatan Datuk Dr Shahruddin Md Salleh.

Katanya, pelantikan itu telah diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, selaras dengan Fasal (1) Perkara 43A Pelembagaan Persekutuan.

“Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia oleh Timbalan Menteri Persekutuan di hadapan Kebawah Duli Yang Maha Mulia Seri Paduka Baginda Yang di-Pertuan Agong diadakan pada hari ini, 6 Julai 2020,” katanya.


92 peratus perkhidmatan asas kesihatan terganggu akibat COVID-19: WHO

GENEVA, 6 Rejab 1443H, Selasa – Pertubuhan Kesihatan Sedunia (WHO) mendedahkan, 92 peratus perkhidmatan asas kesihatan daripada 129 negara terganggu akibat pandemik COVID-19.

WHO menerusi tinjauan yang dijalankan pada November hingga Disember 2021 menunjukkan, perkhidmatan kesihatan asas seperti program vaksinasi dan rawatan penyakit AIDS sebagai yang terkesan teruk berbanding pada awal 2021.

“Hasil tinjauan ini menunjukkan kepentingan tindakan segera untuk menangani cabaran sistem kesihatan utama, memulihkan perkhidmatan dan mengurangkan kesan pandemik COVID-19,” kata WHO dalam kenyataan pada Isnin.

Menurut WHO, penjagaan kecemasan termasuk perkhidmatan ambulans dan ER juga bertambah buruk pada tempoh sama, dengan 36 peratus negara melaporkan terkesan berbanding 29 peratus pada awal 2021 dan 21 peratus ketika tinjauan pertama pada tahun 2020.

Pembedahan elektif seperti penggantian pinggul dan lutut juga terganggu di 59 peratus negara dan jurang kepada penjagaan pemulihan serta paliatif dilaporkan kira-kira separuh daripadanya.

Tempoh tinjauan itu selaras dengan lonjakan kes COVID-19 di kebanyakan negara pada akhir 2021, berikutan gelombang varian baharu Omicron sehingga menyebabkan tekanan tambahan pada hospital.

Kenyataan WHO itu dikaitkan dengan skala gangguan kepada isu sistem kesihatan sedia ada serta penurunan permintaan untuk penjagaan, tanpa mengulas lanjut. – Agensi


Petronas akan terus beri kerjasama dalam siasatan SPRM

BANGI, 7 Zulkaedah 1444H, Sabtu – Petronas akan terus memberi kerjasama sepenuhnya kepada Suruhanjaya Pencegahan Rasuah Malaysia (SPRM), berhubung siasatan dakwaan wujud unsur rasuah membabitkan projek syarikat itu dengan sebuah syarikat minyak dan gas antarabangsa di Sarawak.

Dalam kenyataan hari ini, Petronas mendakwa, syarikat minyak itu telah memberikan kerjasama sepenuhnya sepanjang tempoh siasatan yang tidak menemui sebarang salah laku oleh Petronas, kakitangan dan pengarahnya di bawah Akta SPRM 2009.

Katanya, selaras dengan cadangan SPRM dan sejajar dengan polisi toleransi sifar rasuah, Petronas sentiasa mengambil langkah menambah baik prosedur operasi standard (SOP).

Ia sebagai usaha berterusan dalam mencegah dan membanteras segala bentuk rasuah dan salah laku oleh pekerja, pengarah dan pihak ketiga bagi pihak syarikat dalam kumpulan.

“Petronas terus komited memberikan kerjasama kepada SPRM dalam usaha ini,” katanya.

Semalam, SPRM mengesahkan membuka kertas siasatan kes itu yang membabitkan pemberian projek bernilai RM399 juta kepada syarikat luar negara yang didakwa disekat oleh beberapa negara.

Dalam siasatan itu, SPRM telah menemukan beberapa kelemahan dalam amalan, sistem dan tatacara kerja berhubung isu berkenaan.


Najib bayar ikat jamin RM1 juta

BANGI, 8 Zulhijjah 1441H, Rabu – Datuk Seri Najib Razak hadir sekali lagi di Mahkamah Tinggi hari ini bagi membayar ikat jamin sebanyak RM1 juta.

Bekas Perdana Menteri itu hadir ditemani anak lelakinya, Norashman, selaku penjamin.

Najib, 67, dilihat keluar dari kaunter Pendaftaran Jenayah Mahkamah Tinggi selepas selesai membayar ikat jamin.

Semalam, Najib diperintahkan membayar ikat jamin tambahan RM1 juta selepas mahkamah membenarkan permohonan pihak pembelaan untuk menangguhkan semua hukuman sementara menunggu rayuan di Mahkamah Rayuan.

Beliau didapati bersalah terhadap tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan membabitkan RM42 juta dana SRC International Sdn Bhd.

Hakim Mohd Nazlan Mohd Ghazali membuat keputusan itu selepas mendapati pendakwaan berjaya membuktikan kes terhadap semua pertuduhan yang dihadapi Najib.

Sebagai syarat tambahan, mahkamah turut memerintahkan tertuduh melaporkan diri di balai polis berdekatan dua kali sebulan.

Najib dijatuhi hukuman penjara 10 tahun bagi setiap tiga pertuduhan CBT dan setiap tiga kes pengubahan wang haram manakala 12 tahun penjara serta denda RM210 juta atau penjara lima tahun dalam kes menyalahgunakan kedudukan.

Bagaimanapun Najib hanya perlu menjalani hukuman penjara selama 12 tahun selepas Mohd Nazlan memerintahkan kesemua hukuman penjara itu berjalan serentak.


JPJ Negeri Sembilan akan mula saman penjaja jalanan

SEREMBAN, 8 Jamadilakhir 1443H, Selasa – Jabatan Pengangkutan Jalan (JPJ) Negeri Sembilan menasihatkan peniaga buah-buahan supaya tidak berniaga di sepanjang jalan atau persimpangan lampu isyarat, dan akan mula mengeluarkan saman mulai sekarang.

Pengarah JPJ negeri, Hanif Yusabra Yusuf berkata, pengguna jalan raya yang membeli barangan ini, termasuk jeruk buah-buahan atau apa-apa barangan lain daripada penjaja, juga akan dikenakan saman.

“Selama ini kita menasihatkan mereka supaya berhenti menjalankan perniagaan di sepanjang jalan atau persimpangan, dan sudah tiba masanya untuk mengambil tindakan kerana kita masih mendapat banyak aduan daripada rakyat.

“Adalah menjadi harapan kami agar penjaja ini dapat berhubung dengan pihak berkuasa tempatan di mana mereka boleh beroperasi,” katanya dalam serbuan JPJ di persimpangan lampu isyarat di Jalan Rasah dekat sini.

Dalam serbuan itu, sembilan remaja ditahan dengan yang paling muda berusia 16 tahun. Bagaimanapun, mereka tidak dikenakan denda.

Hanif berkata, Kaedah 10A(1) Kaedah-Kaedah Lalu Lintas Jalan 1959 dengan jelas menetapkan bahawa tiada sesiapa dibenarkan menjual atau menawarkan untuk menjual apa-apa barang kepada individu yang menaiki kereta di sepanjang jalan atau simpang.

Kaedah 10A(2) juga menyatakan bahawa pemandu kenderaan juga tidak dibenarkan membelinya.

Pesalah boleh dipenjara sehingga RM2,000 atau penjara tidak lebih enam bulan jika sabit kesalahan.

Hanif berkata, JPJ perlu tegas kerana tidak selamat bagi penjaja untuk berjalan di celah-celah lalu lintas terutama pada waktu puncak.

“Terdapat banyak bahaya tersembunyi di jalan raya dan akibatnya boleh menyedihkan, terutama apabila terdapat penunggang motosikal keluar masuk lalu lintas. Jadi, ini perlu dihentikan,” katanya.

Hanif berkata di Seremban, penjaja ini sering dilihat di persimpangan lampu isyarat di Senawang, Taman Sri Mawar, D’Cattleya, Giant Senawang, Pusat Dakwah Paroi, Jalan Dato’ Siamang Gagap, Sungai Ujong, Makam Haji Said dan Jalan Lingkaran Tengah berhampiran bangunan Majlis Bandaraya Seremban.


Nasib Rosmah dalam kes rasuah projek solar diketahui 18 Februari

KUALA LUMPUR, 28 Jamadilakhir 1442H, Rabu – Keputusan sama ada Datin Seri Rosmah Mansor perlu membela diri atau dibebaskan daripada tiga pertuduhan rasuah membabitkan projek hibrid solar untuk 369 sekolah luar bandar di Sarawak akan diketahui pada 18 Februari ini.

Hakim Mahkamah Tinggi Mohamed Zaini Mazlan menetapkan tarikh itu selepas mendengar hujahan Timbalan Pendakwa Raya Kanan Datuk Seri Gopal Sri Ram serta peguam Datuk Akberdin Abdul Kader dan Datuk Jagjit Singh.

Hakim itu turut menzahirkan penghargaan kepada pihak pendakwaan dan pembelaan kerana telah memberikan hujahan lisan yang komprehensif.

“Terima kasih kepada kedua-dua pihak kerana turut memberikan hujahan bertulis yang amat memuaskan. Saya akan memberikan keputusan pada 2.30 petang, 18 Februari,” katanya.

Pada 11 Disember tahun lepas, pendakwaan menutup kesnya selepas memanggil 23 saksi termasuk bekas Pegawai Khas Rosmah iaituDatuk Rizal Mansor, bekas Menteri Pendidikan Datuk Seri Mahdzir Khalid dan Ketua Setiausaha Kementerian Pendidikan ketika itu, Tan Sri Madinah Mohamed.

Perbicaraan kes itu bermula pada 5 Februari tahun lepas.

Rosmah, 69, berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Terdahulu, Sri Ram berhujah bahawa terdapat keterangan daripada Rizal, yang merupakan saksi pendakwaan ke-21 (SP21), bahawa tertuduh telah mengarahkan beliau untuk meminta rasuah.

“Pembelaan telah berhujah bahawa tertuduh tidak meminta sebarang wang daripada Saidi (SP17) dan jawapan pendakwaan bagi poin ini …Pertuduhan terhadap tertuduh ialah bukan beliau sendiri yang meminta rasuah itu. Kes pendakwaan ialah beliau berbuat demikian menerusi SP21.

“Oleh itu, adalah tidak relevan hujah bahawa tertuduh tidak meminta rasuah secara peribadi daripada Saidi,” katanya sambi menambah bahawa Rosmah adalah seorang yang bijak kerana menggunakan Rizal sebagai ejennya.

Sri Ram berkata, pihak pembelaan telah berhujah bahawa inferens yang negatif hendaklah dibuat terhadap pendakwaan kerana gagal memanggil orang gaji yang mengambil bagasi berisi wang yang dihantar ke kediaman rasmi Rosmah di Putrajaya.

“Keterangan tidak dicabar seorang ahli perniagaan yang juga rakan Rizal iaitu Datuk Ahmed Farriq Zainul Abidin (SP9) menyokong keterangan SP21 berhubung penghantaran wang itu. SP9 berkata dua orang gaji yang mengambil bagasi terbabit dan SP21 telah mengekori mereka ke dalam kediaman rasmi tertuduh. Apabila SP21 muncul kira-kira 30 minit kemudian, beliau datang dengan tangan kosong. SP9 dan SP21 kemudian telah ke Segambut.

“Keterangan ini sudah memadai bagi membuktikan penghantaran wang terbabit ke kediaman rasmi tertuduh dan keterangan SP21 mengesahkan bahawa tertuduh telah mengambil wang tersebut. Oleh itu, orang gaji terbabit bukanlah saksi penting dan hanya akan menyokong keterangan lain (jika diperlukan). Sudah terdapat sokongan yang mencukupi bagi menunjukkan bahawa keterangan SP21 adalah benar, oleh itu kegagalan memanggil orang gaji terbabit tidak mempunyai sebarang kesan.

“Justeru, hujahan agar mahkamah membuat inferens yang negatif dalam keadaan ini adalah tanpa merit,” katanya.

Sri Ram berkata, pihak pembelaan telah berulang kali menekankan bahawa wang RM1.5 juta itu tidak diserahkan secara peribadi kepada tertuduh kerana bagasi terbabit tidak dibuka di hadapannya bagi membolehkan beliau melihat wang tunai itu.

“Tidak ada pertikaian bahawa wang RM1.5 juta itu telah ditunaikan oleh SP17 dan diletak di dalam bagasi yang telah dihantar ke kediaman peribadi tertuduh. Sebagaimana yang telah dihujahkan, ia boleh dibuktikan berdasarkan keadaan. Selain itu, perbualan antara SP17 dengan tertuduh mengesahkan bahawa beliau sememangnya tahu kandungan bagasi terbabit,” katanya.

Sri Ram berkata, sasaran utama pembelaan ialah Rizal dan beliau dikatakan telah meminta wang itu untuk dirinya sendiri dan apabila ia dihantar, saksi tersebut menggunakannya tanpa pengetahuan tertuduh.

Bagaimanapun, Sri Ram berhujah bahawa adalah mustahil Rizal akan bertindak sendiri tanpa pengetahuan tertuduh.

Akberdin pula berhujah bahawa tawaran untuk memberikan sumbangan politik adalah idea asal Saidi dan bekas rakan kongsi perniagaannya, Rayyan Radzwill Abdullah, yang dimaksudkan untuk Datuk Seri NajibTun Razak sebagai ‘ucapan terima kasih’ kerana menyokong permohonan Jepak Holdings dan bagi memastikan kemenangan Barisan Nasional pada Pilihan Raya Umum ke-14 dan bukannya untuk tertuduh.

Peguam itu berkata, tidak ada keterangan konklusif bahawa Rosmah telah meminta dan menerima wang terbabit secara langsung.

“Malah orang gaji yang membawa bagasi didakwa mengandungi wang terbabit ke sebuah bilik tidak dipanggil untuk memberi keterangan oleh pihak pendakwaan,” katanya sambil menambah bahawa oleh itu, inferens yang negatif dan memihak kepada Rosmah hendaklah dibuat.

Jagjit pula berhujah bahawa keterangan Rizal hendaklah ditolak kerana beliau adalah rakan subahat Saidi dan Rayyan Radzwill.

“Beliau pada mulanya didakwa bersama-sama Rosmah namun pihak pendakwaan telah menggugurkan pertuduhan terhadapnya bagi membolehkan beliau memberi keterangan terhadap tertuduh,” katanya.

Rosmah didakwa meminta RM187.5 juta dan menerima rasuah berjumlah RM6.5 juta daripada Saidi sebagai ganjaran kerana menolong Jepak Holdings mendapatkan Projek Bersepadu Sistem Solar Photovoltaic Hibrid dan Penyelenggaraan dan Operasi Genset Diesel bagi 369 sekolah luar bandar di Sarawak, yang bernilai RM1.25 bilion daripada Kementerian Pendidikan secara rundingan terus. – Bernama


Gempa bumi landa New Zealand

WELLINGTON, 24 Rejab 1444H, Rabu – Gempa bumi berukuran 6.1 magnitud melanda New Zealand berhampiran Wellington, hari ini pada kedalaman 48 km (30 batu), kata pemantau seismik kerajaan Geonet.

Pusat gempa bumi berada 50 km dari bandar Paraparaumu, menurut Geonet.

Seorang saksi Reuters merasakan gegaran kuat yang berlarutan beberapa saat di ibu kota Wellington.

New Zealand terletak di ‘Lingkaran Api’ yang aktif secara seismik, lengkok gunung berapi sepanjang 40,000 km dan parit lautan yang melingkari sebahagian besar Lautan Pasifik.

Ini berlaku selepas Taufan Gabrielle menyebabkan kerosakan besar di seluruh Pulau Utara minggu ini.

Tragedi itu menyebabkan 4 orang maut, lebih 10,000 orang kehilangan tempat tinggal dan kerosakan yang meluas. – Agensi


Mahkamah Perancis tangguh kebenaran burkini di kolam awam

PARIS, 26 Syawal 1443H, Jumaat – Mahkamah Perancis menggantung keputusan Majlis Perbandaran Grenoble untuk membenarkan wanita Islam memakai burkini di kolam renang awam di bandar itu.

Keputusan tribunal pentadbiran itu mendapat pujian Menteri Dalam Negeri, Gerald Darmanin di Twitter.

“Berita baik, berikutan rayuan kami, mahkamah pentadbiran menangguhkan perbincangan dewan bandar Grenoble yang membenarkan ‘burkini’ di kolam renang perbandaran, terima kasih kepada undang-undang pemisahan yang dikehendaki Emmanuel Macron,” katanya.

Mahkamah memerintahkan penggantungan peraturan itu, yang berkuat kuasa pada 1 Jun atas aduan wilayah Isere, di mana Grenoble berpusat.

Mahkamah menyatakan bahawa peraturan yang dipinda membenarkan ‘pengguna tertentu membebaskan diri daripada kewajiban memakai pakaian yang melambangkan tujuan agama’ yang serius menjejaskan prinsip berkecuali dalam perkhidmatan awam.

Sebelum ini, Darmanin dan pihak berkuasa wilayah membangkitkan bantahan terhadap burkini kerana ia dianggap sebagai ‘pakaian Islam’ dan melanggar prinsip sekularisme yang ditetapkan oleh undang-undang 1905 serta peruntukan undang-undang kontroversial 2021.

Di bawah peruntukan itu juga melarang sebarang papan tanda bersimbol agama di tempat awam atau bangunan milik kerajaan.

Pada 16 Mei, majlis bandar Grenoble memansuhkan sekatan ke atas pakaian tertentu, sekali gus membenarkan wanita berenang memakai burkini di kolam awam.

Ia adalah bandar kedua selepas Rennes yang membenarkan burkini di tempat awam. – Agensi


Israel musnah kubur lama Palestin

BAITULMAQDIS, 28 Rabiulakhir 1442H, Isnin – Sikap biadab dan melampau rejim pengganas Israel tiada penghujungnya, terbaharu mereka memusnahkan kubur Islam al-Yousifeh, yang berusia berabad-abad lamanya di Baitulmaqdis Timur yang diduduki.

Penjaga kubur, Mustafa Abu Zahra berkata, jentolak Israel merobohkan dinding batu kubur seminggu selepas merobohkan tangga kawasan itu.

Abu Zahra menyifatkan tindakan biadab Israel itu sebagai satu keganasan di tanah suci itu.

Katanya, beberapa penduduk Palestin yang berada di kawasan itu cuba menghentikan kerja-kerja pemusnahan kubur, namun dihalang oleh kakitangan Israel.

Tindakan Israel yang merancang untuk membina sebuah taman di lokasi perkuburan itu menaikkan kemarahan kebanyakan penduduk Baitulmaqdis Timur, yang memiliki orang-orang tersayang dikebumikan di kawasan itu.

Dalam perkembangan lain, penduduk haram Yahudi membakar sebidang ladang zaitun milik keluarga Palestin di Khallet Ad-Dabi dekat Timur bandar Yatta, di daerah Hebron.

Pegawai tempatan, Rateb al-Jabour berkata, sekumpulan penduduk haram dari Mitzpe Yair melemparkan objek mencurigakan ke ladang zaitun yang menyebabkan api marak serta memusnahkan kira-kira 400 batang pokok.

Anggota bomba Palestin berjaya memadamkan kebakaran itu, sebelum sampai ke rumah penduduk berdekatan.

Selain itu, rejim pengganas Israel pada semalam turut merampas jentolak milik penduduk Palestin di kawasan sama.

Penyelaras Jawatankuasa Perlindungan dan Kestabilan di Masafer Yatta, Fuad al-‘Amour berkata, jentolak milik Jabreen al-‘Adra dirampas ketika beliau sedang memulihkan tanah berhampiran kawasan al-Bweib di Timur Yatta.

Katanya, penduduk haram menghalang penduduk Palestin daripada memasuki tanah mereka sebelum merampas jentolak, yang kemudiannya disita oleh rejim Zionis.

Pada masa sama, sekumpulan penduduk haram bersenjata yang lain mengambil kesempatan menyerang gembala Palestin di kampung Syusya, berhampiran bandar Yatta.

Malah, mereka turut menghalang kemasukan gembala ke padang ragut di kawasan berkenaan. -Agensi.


BERJASA syor PN perluaskan usaha penyatuan Melayu untuk PRU16

Oleh Athirah Huda Zalhe

BANGI, 1 Safar 1445H, Jumaat – Parti BERJASA mencadangkan supaya Perikatan Nasional (PN) memperbesarkan lagi usaha penyatuan Melayu pasca Pilihan Raya Negeri (PRN) sebagai persiapan awal menghadapi Pilihan Raya Umum Ke-16 (PRU16) nanti.

Melalui cadangan itu, Presiden BERJASA, Haji Zamani Ibrahim mengesyorkan PN bertindak sebagai satu kumpulan yang menerajui penyatuan Melayu dengan memanggil parti-parti politik kecil, pertubuhan bukan kerajaan (NGO) dan tokoh-tokoh nasional ke meja rundingan.

Beliau berkata, langkah itu bagi menyusun strategi untuk memperluaskan lagi saiz penyatuan Melayu yang membuahkan hasil pada pasca PRN di enam negeri, baru-baru ini.

“(Usaha) ini sekali gus memberikan satu impak yang lebih besar untuk bertarung pada PRU16 yang saya jangka tidak lama lagi, maka perlu bersedia daripada sekarang.

“PN perlu ada sifat keterbukaan untuk membawa parti-parti kecil, pimpinan NGO dan juga tokoh-tokoh nasional di meja perundingan.

“Ini bagi memperkukuhkan lagi gerakan itu supaya PRU16, PN akan dapat lebih kerusi dalam Parlimen,” katanya dalam video pendek dimuat naik di Facebook.

Menurut Zamani, PN juga perlu terbuka dan tanpa ragu untuk memposisikan kerusi-kerusi Parlimen kepada parti-parti kecil, pimpinan NGO dan tokoh nasional bersama dengan gabungan itu.

“Ini untuk menunjukkan bahawa sekarang lebih bersedia lagi dengan gelombang lebih besar untuk menakluk pentas politik pada PRU16, dan pandangan BERJASA ini sangat realistik kerana terbukti penyatuan Melayu itu dapat mengangkat PN pada keadaan sekarang ini.

“Kalau ini berlaku, penyatuan dibesarkan saiznya, dibawa parti-parti kecil, NGO-NGO dan tokoh nasional diposisikan mereka kepada kerusi Parlimen yang sesuai, saya yakin dan percaya PRU16 PN bersama dengan penyatuan Melayu akan lebih berwibawa dan padu, yang akhirnya negara akan dipimpin tanpa ragu-ragu oleh PN,” katanya.

Berdasarkan keputusan keseluruhan PRN kali ini, PN muncul sebagai parti yang mendominasi pengundian apabila memenangi 146 kerusi daripada keseluruhan 245 kerusi Dewan Undangan Negeri (DUN) yang dipertandingkan.

Jumlah itu mengatasi PH yang mencatatkan kemenangan 80 kerusi manakala parti gabungannya, Barisan Nasional (BN) hanya mencatatkan 19 kerusi DUN daripada 108 kerusi DUN yang disertai.


Ahli Parlimen Kuala Langat keluar parti, sokong Perikatan Nasional

SHAH ALAM,  29 Rejab 1442H, Sabtu – Ahli Parlimen Kuala Langat Datuk Dr Xavier Jayakumar hari ini mengumumkan peletakan jawatan serta-merta sebagai Naib Presiden dan ahli Parti Keadilan Rakyat (PKR).

Xavier berkata,  keputusan itu dibuat susulan apa yang berlaku pada tahun lepas dan beliau amat kecewa.

Beliau berkata, terdapat parti-parti yang membincangkan mengenai kemungkinan pilihan raya walaupun ia tidak perlu atau dapat dilaksanakan pada masa ini.

“Keutamaan kita sekarang ini adalah untuk menyokong kerajaan dalam mengekang pandemik COVID-19, mewujudkan pekerjaan serta mendapatkan dana untuk membangun semula ekonomi.

“Perlu sekurang-kurangnya 18 bulan untuk menyelesaikan program vaksinasi dan lebih dua tahun untuk ekonomi pulih sepenuhnya,” katanya dalam kenyataan di akaun Twitter rasminya.

Katanya, usaha kerajaan itu memerlukan sokongan bipartisan bagi memastikannya dapat dilaksanakan dengan jaya.

“Rakyat mahukan kestabilan untuk memulakan semula sektor ekonomi kita yang teruk. Oleh itu, kita perlu bekerjasama, bukan melawan antara satu sama lain,” katanya.

Bekas Menteri Air, Tanah dan Sumber Asli itu juga berkata beliau akan berkhidmat di kawasannya dan menyokong kerajaan sebagai Anggota Parlimen Bebas.

“Saya yakin dapat menunaikan janji pilihan raya saya kepada rakyat Kuala Langat,” tambahnya.

Sementara itu, Speaker Dewan Rakyat Datuk Azhar Azizan Harun mengesahkan menerima surat pemakluman sebagai Ahli Parlimen Bebas daripada Xavier menerusi e-mel.

Surat bertarikh 12 Mac itu yang diperoleh Bernama antara lain memaklumkan bahawa Xavier telah membuat keputusan untuk menjadi Ahli Parlimen Bebas yang menyokong blok Kerajaan di bawah pimpinan Perdana Menteri Tan Sri Muhyiddin Yassin.

Sementara itu, Setiausaha Agung PKR Datuk Seri Saifuddin Nasution Ismail berkata sebagai seorang yang lama mengenali Xavier, tindakan dan alasan-alasannya menimbulkan pelbagai tanda tanya.

Dalam satu kenyataan hari ini, Ahli Parlimen Kulim-Bandar Bharu itu turut ulangi gesaan supaya semua Ahli Parlimen PKR yang lain, kekal teguh dan istiqamah berpegang kepada prinsip dan landasan perjuangan reformasi.

Beliau berkata, PKR dan PH sementara itu akan kekal dengan hala tuju sekarang untuk terus mempertingkat persiapan menuju Pilihan Raya Umum ke-15. -Bernama


Bersikap realistik dalam isu luar tabii, Syariah berada di kelas ke-2

MAHKAMAH Persekutuan telah memutuskan kesalahan liwat di bawah undang-undang Syariah negeri Selangor adalah terbatal dan bertentangan dengan Perlembagaan Persekutuan.

Berikutan itu, kita membaca banyak ulasan. Ada yang bernada sedih dan ada yang bernada gembira. Saya ingin turut serta mengulas isu penting ini, namun saya memilih untuk bernada tenang, tidak sedih dan tidak gembira.

Saya bersikap realistik dalam isu ini.

1) Sememangnya kedudukan undang-undang Syariah berada di kelas kedua berbanding undang-undang sivil, dari sudut teknikal.

Ini berikutan kedudukan Parlimen sebagai penggubal undang-undang tertinggi negara, manakala kuasa badan perundangan negeri, yang menggubal undang-undang berkaitan kesalahan agama, tidak boleh menggubal undang-undang yang telah wujud dalam undang-undang persekutuan yang diluluskan di Parlimen, dalam kes ini ialah undang-undang berkaitan liwat.

Perkara ini bukan baharu.

Cuma menjadi hangat apabila berlaku pendakwaan oleh Mahkamah Syariah berdasarkan peruntukan kesalahan liwat dan si tertuduh pula mencabar undang-undang berkenaan di Mahkamah Persekutuan.

2) Pentadbiran keadilan Syariah, yang berkait dengan Mahkamah Syariah, yang berada di bawah kuasa Raja-raja sebagai Ketua Agama negeri serta Seri Paduka Baginda Yang Dipertuan Agong selaku Ketua Agama Wilayah Persekutuan, hanya mempunyai tiga tahap iaitu Mahkamah Rendah Syariah, Mahkamah Tinggi Syariah dan Mahkamah Rayuan Syariah.

Perkara ini dengan sendirinya menunjukkan kedudukan undang-undang Syariah tidak setara undang-undang sivil.

3) Artikel 121 (1A) memang menghalang mahkamah sivil mencampuri bidang kuasa Mahkamah Syariah.

Namun, dalam kes kali ini, terdapat dua perkara yang perlu diteliti.

Pertama, sangkaan bahawa mahkamah sivil mencampuri bidang kuasa Mahkamah Syariah boleh dipertikaikan kerana undang-undang liwat itu juga berada dalam bidang kuasa mahkamah sivil.

Kedua, Mahkamah Persekutuan bersidang mengenai keperlembagaan undang-undang Syariah mengenai liwat yang dikenakan ke atas seorang lelaki, bukan mempersoalkan sabitan kesalahan oleh Mahkamah Syariah ke atas lelaki tersebut, walaupun implikasi keputusan Mahkamah Persekutuan itu membawa kepada bebasnya lelaki itu daripada kesalahan.

Perkara ini mengenai keselarasan teknikal antara undang-undang sivil dan undang-undang Syariah.

4) Kita tidak seharusnya cepat melenting dalam isu ini. Kita perlu bersikap objektif dan rasional. Ini bukan masanya untuk retorik dan membangkitkan perasaan cemas terhadap masa depan undang-undang Syariah.

Kepada umat Islam yang sayangkan undang-undang Syariah, terutamanya pendukung gerakan Islam, perkara paling utama ialah menjawab persoalan besar iaitu apakah wajah akhir sistem perundangan negara ini yang kita mahukan?

Selama puluhan tahun, sejak sekitar hujung 70-an, laungan retorik mendaulatkan undang-undang Syariah sentiasa menjadi pembakar semangat perjuangan.

Namun, sedarkah kita bahawa sebahagian besar daripada undang-undang sivil itu sendiri tidak bertentangan dengan undang-undang Syariah, malah yang dikatakan undang-undang Syariah itu sendiri pun tidak menepati 100 peratus kehendak Syariah.

Para sahabat ijma bahawa hukuman liwat ialah mati. Undang-undang sivil memperuntukkan hukuman maksima 20 tahun penjara, termasuk sebatan. Undang-undang Syariah, yang diamalkan sekarang ini, hanya memperuntukkan hukuman penjara maksima 3 tahun, denda tidak melebihi lima ribu ringgit atau disebat Syariah tidak melebihi enam kali.

Dari sudut Maqasid Syariah, undang-undang manakah yang lebih hampir memenuhi kehendak Syariah?

Mesej yang ingin saya sampaikan ialah dua perkara.

Pertama, kita kena hantar ahli-ahli Parlimen yang menjiwai perjuangan mendaulatkan Syariah, bukan sekadar namanya muslim dan kemudian menghabiskan masa bertekak tak tentu arah dalam Parlimen atau jenis yang memperjuangkan ideologi liberal sekular.

Ini kerana Parlimen ialah kuasa tertinggi dalam menggubal undang-undang di negara kita ini.

Kedua, perjuangan mendaulatkan Syariah bukan sekadar laungan mendesak itu dan ini, bersifat reaktif dan retorik.

Kita kena proaktif menyelidik dan memberikan solusi praktikal ke arah memperkasakan kehendak Syariah melalui kedua-dua sistem; sivil dan Syariah.

Ustaz Mohd Hazizi Ab Rahman
Naib Presiden BERJASA


Pilihan raya PBT panjangkan dasar ‘pecah perintah’ penjajah: PAS

BANGI, 24 Zulkaedah 1441H, Khamis – Pelaksanaan pilihan raya pihak berkuasa tempatan (PBT) hanya menyebabkan penguasaan kaum di sesuatu tempat, sekali gus memanjangkan lagi dasar ‘pecah perintah’ yang ditinggalkan penjajah dahulu, kata Ketua Penerangan PAS, Kamaruzaman Mohamad.

Justeru, PAS tegas membantah rancangan pilihan raya berkenaan, sebagai merujuk jawapan balas Menteri Perumahan dan Kerajaan Tempatan, Zuraida Kamaruddin dalam sidang Dewan Rakyat kelmarin, katanya.

Kelmarin, Zuraida dilaporkan berkata, kementeriannya menyasarkan usul pilihan raya kerajaan tempatan yang akan dibentangkan di Dewan Rakyat pada pertengahan 2021.

Beliau berkata, kementeriaannya sejak 2018 – ketika bersama kerajaan Pakatan Harapan (PH) – menyediakan kertas Kabinet dan menubuhkan dua jawatankuasa bagi tujuan itu.

Bahkan, Zuraida turut mengesahkan bahawa bekas Perdana Menteri, Tun Dr Mahathir Mohamad juga tidak bersetuju dengan cadangan itu – ketika berada dalam Kabinet PH.

Kamaruzaman berkata, terdapat perbezaan ketara komposisi masyarakat Melayu, Cina dan India di negara ini, terutamanya di kawasan bandar dan luar bandar.

“Contohnya, kaum Melayu atau Bumiputera sekadar menguasai bandar seperti Baling Kedah, Gua Musang Kelantan, Lubuk Antu Sarawak dan sebagainya.

“Ada pun bandar-bandar pesat seperti Kuala Lumpur, Johor Bahru, Pulau Pinang dan Kota Kinabalu dikuasai oleh masyarakat bukan Melayu,” katanya dalam kenyataan, hari ini.

Bukan hanya menyebabkan penguasaan kaum, Kamaruzaman berkata, pelaksanaan pilihan raya PBT juga bakal mengakibatkan pembaziran wang rakyat, apatah lagi ketika negara dalam fasa pemulihan semula ekonomi akibat pandemik COVID-19.

“Menurut YB Menteri sendiri, kos minima bagi setiap PBT adalah sebanyak RM2 juta bersamaan RM308 juta yang merangkumi keseluruhan 154 PBT.

“Sudah tentu kos sebenar adalah lebih tinggi dengan mengambil kira aspek perbelanjaan yang bakal ditanggung oleh setiap yang bertanding,” katanya.

Pada masa sama, Kamaruzaman berkata, PAS tetap tegas dalam memelihara keistimewaan kaum Melayu sebagai masyarakat majoriti di negara ini.

“Keharmonian dan kestabilan sesebuah negara terletak pada agama serta majoriti kaum yang menjadi penduduk dalam negara tersebut.

“Maka dalam konteks ini, sudah pasti masyarakat Melayu Islam perlu diberikan keutamaan dalam mengimbangi perpaduan negara.

“Lihat sajalah apa yang berlaku apabila penguasaan DAP dan PKR dalam kerajaan Pakatan Harapan selama 22 bulan,” katanya.


Gempa bumi: BERJASA laksana inisiatif bantuan untuk Turkiye-Syria

BANGI, 16 Rejab 1444H, Selasa – BERJASA akan melaksanakan inisiatif bantuan dengan kerjasama badan bukan kerajaan (NGO) untuk mangsa gempa bumi dahsyat di Turkiye dan Syria.

Presidennya, Haji Zamani Ibrahim dalam kenyataan berkata, inisiatif itu dilancarkan bagi membantu mangsa bencana pada fasa menyelamat ketika ini dan fasa pemulihan nanti.

“BERJASA merakamkan ucapan takziah dengan hati yang amat berat dan sedih atas bencana gempa bumi yang kuat bermagnitud 7.8 yang berpusat di selatan Turkiye, dan memberi kesan kepada beberapa buah negara sekitar terutamanya Turkiye dan Syria.

“BERJASA amat bersimpati dengan bencana ini dan seluruh warga BERJASA mendoakan supaya mangsa-mangsa yang terkesan diberi kekuatan oleh Allah untuk berhadapan dengan musibah ini, dan mendoakan agar kerja-kerja menyelamat yang sedang dijalankan akan berjalan dengan lancar dan sempurna,” katanya.

Dalam kenyataan sama, BERJASA turut merakamkan penghargaan kepada kerajaan Malaysia yang menghantar Pasukan Bantuan dan Menyelamat Bencana Malaysia Khas (SMART) ke Turkiye dengan segera untuk membantu kerja-kerja menyelamat.

“… dan (BERJASA) mengharapkan lebih banyak bantuan yang akan disalurkan bagi membantu mangsa-mangsa di sana,” katanya.

Terdahulu, seramai 75 anggota pasukan elit SMART terbabit dalam misi menyelamat yang terdiri daripada pasukan perubatan dari Kor Perubatan Diraja, Unit K9 Jabatan Bomba dan Penyelamat Malaysia serta pasukan khas bahan kimia berbahaya.

Menerusi perkembangan terkini bencana itu, angka korban gempa bumi di Turkiye dan Syria dilaporkan lebih 4,300 orang dengan lebih 15,000 yang lain cedera.

Gegaran itu turut mengakibatkan banyak kemusnahan harta benda, bangunan dan kediaman di wilayah-wilayah terkesan seperti Gaziantep, Osmaniye, Malatya, Adiyaman, Diyarbakir, Adana, Kilis serta Sanliurfa.


Krisis dalaman UMNO beri peluang PN menang PRU15

BANGI, 15 Zulkaedah 1443H, Rabu – Perpecahan dalam UMNO bakal melemahkan Barisan Nasional (BN) dan membuka ruang Perikatan Nasional (PN) sebagai alternatif untuk dipilih rakyat.

Hal ini kerana PN adalah sebahagian daripada kerajaan kini, maka kelemahan kepada BN yang mengetuai kerajaan kini dilihat sebagai kekuatan kepada PN, kata Profesor Politik dan Hubungan Antarabangsa, Universiti Utara Malaysia (UUM), Prof Dr Mohd Azizuddin Mohd Sani.

Bagaimanpun katanya, PN harus mempunyai satu matlamat masa depan politik boleh diyakini rakyat.

Perkara ini perlu kerana PN adalah parti gabungan baharu memerlukan masa untuk rakyat faham agendanya dan memberi sokongan.

“Satu perkara ketara ialah anggota PN mempunyai mimpi politik berbeza. Bersatu jelas mahu menjadi alternatif kepada UMNO dan cuba menguasai politik nasional.

“Namun, parti komponen lain lebih memfokuskan kepada agenda menguasai negeri sedang dan pernah mereka kuasai. PAS sebenarnya lebih memikirkan untuk kekalkan kuasa di Kelantan, Kedah dan Terengganu.

“Bagi PAS, kerjasama melalui PN sudah cukup untuk mereka mengekalkan kuasa di tiga negeri terbabit. Gerakan adalah parti pernah menguasai Pulau Pinang yang menjadi idaman mereka. STAR dan SUPP lebih memikirkan untuk terus menguasai Sabah,” katanya menulis di Berita Harian hari ini.

Mengulas lanjut, Prof Azizuddin berkata, beliau tidak menolak hakikat kemenangan PN pada Pilihan Raya Umum ke-15 (PRU15) nanti banyak bergantung kepada kelemahan parti lawan khususnya BN.

Katanya, PN menyedari UMNO sedang berhadapan dengan krisis dalaman yang mana Perdana Menteri mahukan pilihan raya umum dilewatkan ke tahun hadapan.

Namun, Presiden UMNO dan sebahagian besar kepemimpinan utama UMNO dan BN mahukan PRU15 disegerakan kerana peluang untuk menang lebih baik kali ini ketika pembangkang masih lemah dan tidak bersatu.

“Secara realitinya, PN menggunakan kaedah serampang dua mata. Sekarang mereka sedang cuba membina kekuatan dengan menarik sokongan parti pembangkang lain menyertai mereka, di samping melemahkan UMNO dan BN dari dalam.

“Kelemahan BN adalah kekuatan PN. Sekiranya strategi ini mengena, PN mampu memberikan cabaran kuat kepada BN bagi memenangi PRU15 akan datang. Apa yang Muhyiddin sedang lakukan adalah untuk mengubah dinamik politik bagi menyebelahi PN.

“PAS sebagai rakan sekutu PN dilihat berperanan besar bagi memastikan strategi PN ini berjaya khususnya dalam proses melemahkan UMNO,” katanya.

Katanya lagi, sekiranya PN diyakini rakyat dan strategi politik berkesan, gabungan itu mampu memberikan cabaran besar dan kejutan kepada politik negara.

“Hanya masa menentukan kejayaan atau kegagalan PN ini,” katanya.


Pemilihan PKR 2022: Proses undi di cabang Bayan Baru tegang

KUALA LUMPUR, 15 Syawal 1443H, Isnin – Proses pengundian bagi Pemilihan PKR 2022 di cabang Bayan Baru, Pulau Pinang mengalami situasi sedikit tegang ekoran perang mulut antara perayu-perayu undi di lokasi berkenaan.

Bagaimanapun, situasi tersebut berjaya dikawal dalam tempoh yang singkat.

Cabang berkenaan melibatkan pertembungan dua penjuru antara Pengerusi Perdagangan, Industri dan Pembangunan Keusahawanan negeri Datuk Abdul Halim Hussain dan Ahli Parlimen Bayan Baru Sim Tze Tzin.

Abdul Halim ketika dihubungi berkata insiden itu berpunca daripada provokasi antara perayu undi, namun tiada sebarang kekecohan melampau yang berlaku.

“Tiada kekecohan dan pergaduhan fizikal berlaku. Perkara biasa setiap kali proses pengundian akan ada berebut pengundi, tetapi tiada provokasi kerana kita semua dari parti yang sama,” katanya.

Sementara itu, Pengerusi PKR negeri Datuk Muhammad Bakhtiar Wan Chik berkata proses pengundian melibatkan 12 cabang lain berjalan lancar iaitu Kepala Batas, Tasek Gelugor, Bagan, Permatang Pauh, Bukit Mertajam, Batu Kawan, Nibong Tebal, Bukit Bendera, Tanjong, Jelutong, Bukit Gelugor dan Balik Pulau.

Pengundian pemilihan parti itu memasuki hari keempat hari ini melibatkan Perlis, Negeri Sembilan dan Melaka selain Pulau Pinang.

Di PERLIS, beberapa isu dibangkitkan calon bertanding antaranya melibatkan jarak pondok panas dan kes ‘kecurian’ ahli jawatankuasa (AJK) pasukan bertanding.

Koordinator Jawatankuasa Pemilihan Parti (JPP) Perlis Abdul Rahman Hamzah bagaimanapun berkata isu-isu berkenaan telah diatasi, hasil perbincangan semua pihak dan proses pengundian di tiga cabang berlangsung dengan lancar tanpa berlaku sebarang provokasi atau pergaduhan.

Di NEGERI SEMBILAN, lebih 6,000 ahli PKR mendaftar untuk mengundi secara fizikal di lapan cabang iaitu Port Dickson, Jempol, Rembau, Rasah, Tampin, Kuala Pilah, Seremban dan Jelebu.

Pengerusi Majlis Pimpinan Negeri (MPN) PKR Negeri Sembilan Datuk Seri Aminuddin Harun berkata negeri berkenaan merupakan antara negeri tertinggi mencatatkan pendaftaran pengundi dalam talian, yang dilaksanakan mulai 18 Mei.

Di MELAKA, proses pengundian fizikal di enam cabang iaitu Alor Gajah, Tangga Batu, Hang Tuah Jaya, Jasin, Masjid Tanah dan Kota Melaka juga berjalan lancar tanpa sebarang insiden tidak diingini, menurut Pengerusi PKR negeri Datuk Halim Bachik.

Ahli PKR di enam negeri sebelum ini selesai melaksanakan proses pengundian fizikal melibatkan Kelantan, Terengganu, Johor, Kedah, Pahang dan Wilayah Persekutuan.

Pemilihan PKR 2022 akan diteruskan esok, dengan pengundian secara dalam talian bagi ahli PKR di luar negara, diikuti undian dalam talian bagi ahli parti selebihnya dari 18 hingga 20 Mei, sementara pengundian fizikal di Selangor akan diadakan pada 21 Mei manakala Perak, Sabah serta Sarawak pada 22 Mei. – Bernama


Najib didapati bersalah terhadap tujuh pertuduhan

KUALA LUMPUR, 7 Zulhijjah 1441H, Selasa – Bekas Perdana Menteri Datuk Seri Najib Tun Razak didapati bersalah terhadap ketujuh-tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kuasa melibatkan RM42 juta dana SRC International Sdn Bhd.

Hakim Mahkamah Tinggi Mohd Nazlan Mohd Ghazali membuat keputusan itu setelah mendapati pendakwaan berjaya membuktikan kes terhadap kesemua pertuduhan terhadap Najib, 67.

“Oleh itu saya mendapati tertuduh bersalah dan mensabitkan tertuduh terhadap kesemua tujuh pertuduhan,” kata hakim itu.

Bagi dua pertuduhan CBT, Najib sebagai seorang ejen dan penjawat awam iaitu Perdana Menteri dan Menteri Kewangan Malaysia serta Penasihat Emeritus SRC International Sdn Bhd (SRC), didakwa menyeleweng RM27 juta dan RM5 juta daripada dana sebanyak RM4 bilion milik SRC.

Beliau didakwa melakukan kedua-dua kesalahan itu di AmIslamic Bank Berhad, Bangunan Kumpulan Ambank, No 55, Jalan Raja Chulan di sini antara 24 Disember 2014 dan 29 Disember 2014.

Bagi pertuduhan ketiga, Najib didakwa menyeleweng RM10 juta daripada RM4 bilion milik SRC di tempat sama antara 10 Februari 2015 dan 2 Mac 2015.

Ketiga-tiga pertuduhan adalah di bawah Seksyen 409 Kanun  Keseksaan yang memperuntukan hukuman maksimum penjara 20 tahun dengan sebatan dan boleh dikenakan denda, jika sabit kesalahan.

Mengikut pertuduhan menyalahgunakan kedudukannya, Najib sebagai Perdana Menteri dan Menteri Kewangan Malaysia, didakwa menggunakan kedudukannya untuk melakukan rasuah membabitkan RM42 juta menerusi penglibatan atau penyertaannya dalam keputusan untuk menyediakan jaminan kerajaan bagi pinjaman yang dipohon daripada KWAP oleh SRC yang berjumlah RM4 bilion.

Beliau didakwa melakukan kesalahan itu di Pejabat Perdana Menteri, Presinct 1, Putrajaya, Wilayah Persekutuan Putrajaya antara 17 Ogos 2011 dan 8 Februari 2012. -Bernama


Vaksin COVID-19 berkesan menentang varian Delta

KUALA LUMPUR, 5 Muharram 1443H, Sabtu – Ketua Pengarah Kesihatan Tan Sri Dr Noor Hisham Abdullah memberi jaminan bahawa semua vaksin yang digunakan di bawah Program Vaksinasi COVID-19 Kebangsaan (PICK) di seluruh negara berkesan menentang varian Delta.

Mengambil Labuan dan Sarawak sebagai contoh, katanya, vaksinasi telah berjaya mengurangkan kadar kemasukan ke hospital, Unit Rawatan Rapi (ICU) dan mengurangkan keperluan pengunaan ventilator.

Beliau yakin kes di Lembah Klang juga akan berkurangan selepas mencapai 50 peratus penduduk dewasa lengkap dua dos vaksin menjelang 31 Ogos ini.

“Kita sudah mula melihat perkembangan positif. Di Lembah Klang apabila kita mula memberi vaksin kepada warga emas lebih 60 tahun, jumlah pesakit di Hospital Sungai Buloh menurun dan kini kumpulan berusia 40 hingga 59 tahun dan 20 hingga 39 tahun juga menurun dalam seminggu yang lalu,” katanya.

Beliau berkata demikian pada sesi soal jawab selepas menyampaikan ucaptama pada Persidangan Penjagaan Kesihatan Malaysia 2021 secara maya hari ini.

Dr Noor Hisham berkata daripada 67 penjujukan genom dilaksanakan di negara ini dari 17 Julai hingga Ogos ini, 66 disahkan sebagai varian Delta.

Menurutnya, kadar kebolehjangkitan COVID-19 atau R-naught adalah lebih tinggi bagi varian Delta dan oleh itu lebih banyak penularan berbanding virus Wuhan yang mencetuskan pandemik pada 2019.

“R-naught untuk virus Wuhan bermula dari 2.5, bermakna seseorang boleh menjangkiti 2.5 orang tetapi kini virus ini (Delta) dilaporkan pada kadar lima hingga lapan…bermakna jika 100 orang dijangkiti, mereka boleh menjangkitkan 500 hingga 800 orang dalam satu kitaran. Ia sama seperti cacar air (11 hingga 12) dan campak (18),” katanya.

Katanya lebih banyak varian dijangka muncul sambil menambah bahawa mutasi berlaku apabila terdapat jangkitan yang menyebabkan virus masuk ke paru-paru dan membiak.

“Mungkin dalam tiga atau empat kitaran, kita boleh melihat lonjakan mutasi protein yang menjadi rintangan kepada vaksin dan mungkin kita tidak dapat mengesan daripada ujian. Kebimbangan itu wujud tetapi kita perlu melihat kepada penyelesaian, kaedah terbaik untuk membendung jangkitan ini,” katanya.

Mengulas penggunaan ubat Ivermectin, Dr Noor Hisham berkata keputusan ujian klinikal berhubung keberkesanan ubat itu akan diperoleh bulan depan.

Beliau berkata kajian vitro (eksperimen di makmal) menunjukkan beberapa hasil tetapi kajian vivo (eksperimen terhadap organisma hidup) menunjukkan dos tinggi Ivermectin diperlukan untuk mencapai kesan antivirus dan ia mungkin memberi beberapa komplikasi lain.

Beliau menegaskan Kementerian Kesihatan (KKM) akan melaksanakan kajian terhadap tiga jenis ubat untuk merawat pesakit COVID-19 seperti dumumkan oleh Pertubuhan Kesihatan Sedunia (WHO) iaitu artesunate, imatinib dan infliximab.

Katanya ujian bersepadu terhadap ubat-ubatan yang digunakan pada masa lalu seperti Remdesivir, Hydroxychloroquine dan Lopinavir menunjukkan ia tidak berkesan menentang COVID-19.

Dalam perkembangan lain, katanya, seramai 190 gelandangan menerima suntikan lengkap pada fasa pertama dan 133 individu pada fasa kedua program ‘Vaksinasi COVID-19 Gelandangan@WPKL’ di Kuala Lumpur. – Bernama


DAP-MCA pertahan isu arak untuk kepentingan tauke?

Oleh Ainul Illia Meor Suzurudin

BANGI, 7 Jamadilawal 1443H, Ahad – Kelantangan parti DAP dan MCA ‘memperjuangkan’ hak orang bukan Islam untuk meminum arak, langsung tidak memberi sebarang manfaat.

Mereka kononnya mendakwa ia adalah hak mereka untuk mabuk dan kerajaan tidak sewajarnya campur tangan, namun mata siapakah yang mereka cuba kaburi, soal Ketua Pemuda BERJASA, Ustaz Fahmi Bazlan.

“Saya lihat mereka tak faham apa yang diperjuangkan itu, bukanlah kepentingan untuk masyarakat.

“Masyarakat tak memerlukan rokok atau arak kerana semua itu pembaziran. Membeli perkara yang sia sia, tak memberi manfaat. Bahkan memudaratkan,” katanya ketika dihubungi Ismaweb.net

Bukan itu sahaja, beliau berkata, kerisauan yang paling penting apabila isu arak dikaitkan dengan aspek keselamatan.

Betapa mudaratnya arak ini kepada masyarakat sehingga banyak nyawa terkorban, yang seolah-olah tidak diambil peduli oleh parti DAP dan MCA.

“Apabila ada pemandu mabuk, berlaku kemalangan di jalan raya, ada yang meninggal dunia. Pemandu mabuk tak kena apa-apa tapi yang meninggal orang Melayu, kadang-kadang. Akhir sekali pampasan pun tak dapat. Hukuman pun tak setimpal. Sebab isu arak dilindungi oleh akta tak masuk akal.

“Konon kata itu hak mereka untuk mabuk, tetapi mabuk di jalan raya. Kita pun pening. Dia pusing-pusing, akhirnya tak jumpa hujung pangkal. Yang terbunuh tak dapat apa-apa pembelaan. Yang membunuh tak dapat hukuman,” katanya.

Bahkan, masyarakat umum juga dapat melihat bahawa arak ini adalah punca pergaduhan dan perbalahan.

Buktinya, terdahulu, pimpinan masyarakat India turut bersetuju dengan larangan arak ini ekoran kesannya yang telah memecah-belahkan banyak keluarga, kata Ustaz Fahmi.

“Sebab apa, banyak orang India bergaduh berpunca daripada arak. Balik rumah mabuk, pukul isteri, minta duit. Menjadi punca kepada perceraian dan perbalahan suami isteri dalam masyarakat India.

“Jadi apa kepentingan mereka (DAP dan MCA) membela isu arak? Kepentingan tersebut adalah untuk mereka. Adakah mereka pertahan isu arak dan rokok kerana tauke inilah yang menaja perjuangan politik mereka?,” soalnya.

Mengulas lanjut, Ustaz Fahmi berkata, melalui carian di Google didapati salah seorang ahli lembaga pengarah di sebuah syarikat arak adalah orang Melayu.

“Board of Director syarikat arak di Malaysia, one of them adalah orang Melayu. Untuk memastikan isu ini didiamkan, mereka pandai. Mereka letak orang Melayu dalam tu. Dalam projek Reset Malaysia pun ada individu itu.

“Kalau kita tengok permainan politik DAP dan MCA tak berubah. Terlepas dari mulut buaya masuk mulut harimau. Kita takkan selamat sampai bila-bila dengan adanya parti cauvinis ini,” katanya.

Berikutan itu, BERJASA memohon agar rakyat dan pemimpin sedar perkara ini.

“Sudah-sudahlah kerjasama dengan mereka. Kita adakan kerjasama politik di antara masyarakat Islam dan Melayu. Ikhlas dalam perjuangan.

“Kita susun agenda supaya kita ada matlamat yang jelas dan ada hasil yang baik untuk memerintah negara, insya-Allah,” katanya.


PN anjur ‘Jelajah Prihatin’ ke seluruh negara dalam masa terdekat

BANGI, 30 Safar 1444H, Selasa – Perikatan Nasional (PN) akan mengadakan program ‘Jelajah Prihatin’ di seluruh negara dalam masa terdekat bagi menyampaikan pandangan dan harapan ke arah
pembentukan kerajaan

Pengerusinya, Tan Sri Muhyiddin Yassin berkata, perkara itu antara yang dipersetujuinya dengan Presiden PAS, Tan Sri Abdul Hadi Awang dalam satu pertemuan malam tadi.

“Kita (PN) bersetuju untuk mengadakan program Jelajah Prihatin di seluruh negara dengan membabitkan semua pemimpin gabungan berkenaan.

“Program ini maksudnya. Kita turun ke bawah dan menyampaikan pandangan, harapan dan apa yang kita buat sebagai parti kalau kita membentuk kerajaan,” katanya seperti dipetik Utusan TV, hari ini.

Pertemuan selama dua jam di kediaman Muhyiddin itu turut dihadiri Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu dan Naib Presiden Bersatu, Datuk Dr Radzi Jidin manakala PAS pula disertai Naib Presidennya, Datuk Seri Dr Ahmad Samsuri Mokhtar.

Mengulas mengenai pertemuan itu, Muhyiddin berkata, Bersatu dan PAS juga setuju untuk segera memuktamadkan pengagihan kerusi bagi berdepan Pilihan Raya Umum Ke-15 (PRU15) tidak lama lagi.


Petisyen untuk Najib dilancar

BANGI, 30 Muharram 1444H, Ahad – Beberapa petisyen dalam talian dilancarkan  untuk Datuk Seri Najib Razak selepas beliau menjalani hukuman penjara 12 tahun atas sabitan penyelewengan dana SRC International Sdn Bhd.

Ada petisyen menuntut pengampunan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah terhadap Najib oleh BNComms Selangor.

Bahkan wujud juga petisyen supaya bekas Perdana Menteri itu tidak wajar diampunkan, yang digerakkan oleh Gabungan Pilihan Raya Bersih dan dan Adil (BERSIH).

Petisyen memohon pengampunan Agong untuk Najib dilancarkan dua hari lalu di platform change.org, yang kini sudah mengumpulkan 5,500 tandatangan.

Petisyen menyatakan bahawa Najib secara selektif telah didapati bersalah oleh Mahkamah Persekutuan yang jelas kecacatan dan selektif sejak kes mula dibawa pada 2018.

“Kecacatan yang jelas kelihatan tangan-tangan ghaib mengawal bermula daripada Hakim Mahkamah Tinggi yang secara merit sepatutnya menarik diri daripada menghakimi kes ini namun beliau bertindak balas dengan menghukum salah Datuk Seri Najib Razak.

“Rakyat memohon ihsan dan perkenan kebawah duli Tuanku untuk membebaskan pemimpin kami daripada dipenjara secara salah, secara terpilih, secara hasad dan bermotifkan dendam politik,” menurut petisyen itu.

Petisyen berkenaan juga mendakwa bahawa di bawah kepimpinan Najib, ekonomi Malaysia berada di puncak dengan pelbagai inisiatif ekonomi, penambahbaikan sosial, dana untuk pelajar dan kemasukan pelaburan asing tertinggi.

Malah katanya, kepimpinan Najib juga disenangi kuasa ekonomi utama dunia Amerika Syarikat dan China.

“Beliau juga sentiasa berbaik-baik dengan negara tetangga, menjaga hati pemimpin Arab tetapi dalam masa sama masih menghormati negara dalam pertikaian, Taiwan.

“Polisi ekonomi Datuk Seri Najib Razak yang memindahkan pemilikan khazanah rakyat dari taikun-taikun tertentu kepada syarikat milikan negara menyebabkan ada pihak sakit hati, sekali gus memulakan plot politik jahat,” katanya.

Menurut petisyen itu, empat tahun tanpa kepimpinan negara menyebabkan Malaysia terkebelakang sehingga tidak lagi menjadi minat pelabur asing.

Bahkan, kerajaan asing kini berani membuli Malaysia termasuk dengan boleh menghentikan kemasukan pekerja asing sehingga Putrajaya terpaksa tunduk dengan desakan mereka.

Selasa lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan yang munasabah.


PRU15: Muhyiddin sukar pertahan kerusi PM

Oleh Athirah Huda Zalhe

BANGI, 20 Rejab 1442H, Khamis – Melihat kepada senario politik negara dan kecelaruan dasar kerajaan, agak sukar untuk Tan Sri Muhyiddin Yassin mempertahankan kedudukannya sebagai Perdana Menteri pada Pilihan Raya Umum ke-15 (PRU15) nanti.

Bukan hanya disebabkan ketidaktentuan polisi kerajaan ketika ini, namun keupayaan barisan Kabinet dan jemaah menteri Muhyiddin juga diragui.

Kepimpinan Perdana Menteri juga dilihat masih goyah, seolah-olah tiada hala tuju yang jelas untuk kesejahteraan rakyat bagi jangka panjang.

Naib Ketua Angkatan Pemuda Pemudi BERJASA (ANGKASA), AD Satiman berkata, barisan Kabinet sekarang sebenarnya sama seperti Pakatan Harapan (PH) dahulu.

Katanya, ada beberapa menteri, timbalan menteri yang amat diragui kebolehan mereka memimpin kementerian.

“Kementerian yang kritikal hari ini adalah kesihatan, pendidikan, kewangan dan sumber manusia. Namun, menteri dan timbalan di posisi ini sering dikritik dan hilang.

“Dasar dan hala tuju tindakan juga amat samar. Persoalannya, layakkah mereka? Jika tidak, untuk apa gaji besar?,” katanya kepada Ismaweb.net, hari ini.

Malah, kegagalan Parlimen berfungsi dengan sempurna juga adalah antara punca ‘tempias’ kepada kredibiliti Muhyiddin, katanya.

“Saya bukan mahu mempersoalkan Ordinan Darurat, tetapi perundangan negara dan semak imbang perjalanan kuasa eksekutif negara tidak berjalan.

“Ini menatijahkan perkara seperti mitigasi ekonomi dan bantuan ketika PKP 2.0 tidak berjalan atau tidak menyelesaikan keperluan rakyat,” katanya.

Beliau menegaskan, keperluan Parlimen bersidang supaa kebajikan rakyat dapat ditangani secara tuntas.

“Sebagai contoh, bantuan moratorium adalah amat diperlukan rakyat, namun ini tiada.

“Apatah lagi realiti pekerjaan terutama industri gig dan industri perkhidmatan,” katanya.

Lebih membimbangkan, apabila Muhyiddin dan ‘team’ kini masih berpolitiking dengan melobi Ahli Parlimen pembangkang supaya menyertai PN, selain isu hubungan ‘dingin’ antara Parti Pribumi Bersatu Malaysia (Bersatu) dan UMNO yang tidak berkesudahan.

“Saya lihat idea asas penubuhan kerajaan PN beliau untuk membela isu rakyat dan isu Melayu muslim hilang entah ke mana.

“Nasihat saya secara ikhlas, kepada yang berkedudukan dan berkuasa dalam kerajaan segera buat kerja dan jangan abaikan rakyat. Fokus selamatkan rakyat dan negara,” katanya.


Kes luar tabii: Kuasa ditarik, fungsi Syariah mula diperkecil

BANGI, 14 Rejab 1442H, Jumaat – Ramai melihat isu keputusan Mahkamah Persekutuan berkenaan bidang kuasa badan perundangan negeri sebagai sesuatu yang boleh diterima.

Hal ini kerana ia dikatakan sebagai selari dengan peruntukan Perlembagaan di negara ini.

Bagaimanapun, Pertubuhan-Pertubuhan Pembela Islam (PEMBELA) menegaskan, hakikat daripada perkara itu mengakibatkan fungsi Mahkamah Syariah dikecilkan dan ditarik kuasanya sedikit demi sedikit.

Keadaan tersebut, kata pertubuhan bukan kerajaan (NGO) itu lagi meletakkan kedudukan undang-undang Syariah di belakang Mahkamah Sivil.

“Ini juga membuka pelbagai ‘floodgate’ yang lain. Peruntukan undang-undang Syariah mana pula yang akan dicabar selepas ini dan bakal diserahkan kepada Mahkamah Sivil nanti?

“Jika itu tidak mencukupi atau sukar untuk difahami, lihatlah pula dari perspektif mengapakah pejuang-pejuang ‘El-gi-bi-tee’ bersorak penuh kegembiraan atas keputusan mahkamah ini,” dakwanya dalam satu kenyataan, hari ini.

Terdahulu, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.

Pengerusi PEMBELA, Haji Aminuddin Yahaya semalam berkata, keputusan Mahkamah Persekutuan itu secara tidak langsung mengurangkan kuasa milik Majlis Raja-Raja Melayu.

Katanya, perkara tersebut nyata membimbangkan kaum Bumiputera berikutan raja-raja Melayu merupakan ketua agama Islam bagi negeri-negeri.


30,000 pelajar tak SPM? ‘Semak fakta dulu sebelum nak kenakan saya’

BANGI, 25 Zulkaedah 1444H, Rabu – Bekas Menteri Pendidikan, Datuk Dr Mohd Radzi Md Jidin kesal apabila Perdana Menteri, Datuk Seri Anwar Ibrahim sengaja mempolitikkan isu pendidikan dengan memburukkan kerajaan terdahulu.

Semalam, Anwar dilaporkan berkata, seramai 30,000 pelajar direkodkan tidak menduduki peperiksaaan Sijil Pelajaran Malaysia (SPM) 2022.

Beliau memberitahu, perkara itu dimaklumkan Menteri Pendidikan Fadhlina Sidek yang meminta laporan dan kajian teliti untuk dilakukan berkaitan perkara terbabit.

“Bagaimana ada Menteri Pendidikan ketika itu, dan tak boleh pantau anak-anak yang tak ambil peperiksaan.

“Hanya selepas Fadhlina jadi Menteri, perkara ini dibongkar. Ini adalah masalah tetapi dalam kempen, dia (Radzi) tak sebut perkara ini,”dakwa Anwar.

Kecewa dakwaan tersebut, Radzi yang juga Ahli Parlimen Putrajaya berkata, sepatutnya Anwar menyemak fakta terlebih dahulu sebelum membuat kenyataan.

Beliau mempersoalkan kenyataan Anwar, walhal katanya, sedangkan Fadhlina mengesahkan hanya 14,858 pelajar yang tidak menduduki SPM.

“Kalau lihat pada kenyataan Fadhlina, 14,858 calon tidak menduduki SPM dan begitulah laporan media lain nyatakan.

“Jadi bila Perdana Menteri menyebut 30,000, daripada mana datang data ini? Siapa tipu siapa?

“Sama ada menteri pendidikan menipu Perdana Menteri atau Perdana Menteri bercakap sendiri tanpa merujuk fakta,” soal Radzi seperti dilapor media tempatan.

Radzi meminta Anwar merujuk tarikh peperiksaan SPM yang bermula 20 Februari hingga 15 Mac lalu,yang mana tempoh masa ini adalah selepas kerajaan Madani mengambil alih pentadbiran.

Malah secara sindiran beliau meminta supaya Ahli Parlimen Tambun itu menyemak fakta sebelum mengeluarkan kenyataan.

“Kalau ya pun dia nak kenakan saya, semaklah fakta dulu. Peperiksaan ini berlaku selepas waktu saya,” katanya.


Agihan tablet peranti siswa dijangka bermula Julai

KOTA BHARU, 27 Syawal 1443H, Sabtu – Agihan tablet kepada pelajar institusi pengajian tinggi (IPT) dan institusi pengajian tinggi swasta (IPTS) dari golongan B40 melalui inisiatif PerantiSiswa Keluarga Malaysia dijangka bermula Julai ini.

Menteri Komunikasi dan Multimedia Tan Sri Annuar Musa berkata permohonan yang dibuka secara dalam talian sejak 15 April hingga 15 Mei leepas bagi fasa pertama itu telah menerima kira-kira 100,000 permohonan.

Beliau berkata semua permohonan sedang diteliti oleh jawatankuasa di peringkat Kementerian Komunikasi dan Multimedia (K-KOMM) sebagai kementerian pelaksana bagi program inisiatif berkenaan.

“Sebelum ini kita menjangka sekiranya pembekal dapat membekalkan peranti pada bulan Mei tanpa sebarang masalah, maka pada bulan Jun kita akan mula mengagihkan kepada pelajar yang layak.

“Bagaimanapun ketika ini kita berdepan dengan masalah tender dan ia (tender) baru dibuka semula. Kita jangka sebelum pertengahan Jun, pemilihan tender dapat diselesaikan dan diputuskan, sekali gus pada bulan Julai kita akan mula mengagihkan tablet kepada pelajar,” katanya.

Beliau berkata demikian pada sidang media ketika menghadiri Majlis Ramah Mesra Aidilfitri Bersama Komuniti Keluarga Malaysia dan Rakyat Kelantan di Kompleks Yayasan Kemiskinan Kelantan di Padang Kala, di sini hari ini.

Majlis Ramah Mesra Aidilfitri itu dihadiri kira-kira 20,000 pengunjung dari seluruh Kelantan dengan pelbagai menu dihidangkan, membabitkan hampir 20 gerai makanan selain aktiviti cabutan bertuah dengan pelbagai hadiah termasuk telefon bimbit dan juga motosikal turut diadakan.

Mengulas lanjut, Annuar yang juga Ahli Parlimen Ketereh berkata kementeriannya juga akan memperluaskan lagi kelayakan serta golongan yang layak menerima peranti tablet percuma berkenaan.

Katanya jika sebelum ini mereka yang menerima peranti ini hanya pelajar-pelajar IPTA dan IPTS daripada golongan B40, namun pihaknya akan memperluaskan lagi pemberian peranti itu kepada pelajar Institut Pendidikan Guru (IPG) di bawah Kementerian Pelajaran Malaysia (KPM) daripada golongan B40.

“Selain itu pelajar dibawah institusi Kementerian Pelancongan, Seni dan Budaya Malaysia (MOTAC) iaitu Akademi Seni Budaya dan Warisan (ASWARA) juta akan dimasukkan dalam senarai pemohon yang layak sekiranya mereka daripada keluarga B40.

“Kita juga mempunyai tempoh masa dan siling yang mencukupi untuk memberi peranti percuma ini kepada jumlah penerima yang lebih ramai. Malah, ada mereka yang layak memohon tetapi tidak memohon kerana mereka telah mendapat peranti daripada pihak lain sekali gus membuatkan terdapat lebihan dari segi kapasiti penerima,” katanya. – Bernama


Perkasakan sekolah kebangsaan, pertingkat prasarana di kawasan pedalaman

BANGI, 15 Rabiulawal 1442H, Ahad – Ikatan Guru-Guru Muslim Malaysia (iGuru) mahu kerajaan Perikatan Nasional (PN) dipimpin Tan Sri Muhyiddin Yassin memperkasakan Sekolah Kebangsaan (SK) dan menjadikan ia sekolah pilihan semua rakyat Malaysia.

Menerusi Belanjawan 2021 yang akan dibentang Jumaat ini, Presiden iGuru, Ustaz Mohd Azizee Hasan turut meminta kerajaan meningkatkan prasarana di sekolah luar bandar dan juga pedalaman.

“Tingkatkan akses capaian internet untuk tangani pembelajaran dalam talian. Kerajaan perlu sediakan bantuan peranti pintar untuk anak-anak dari keluarga B40 dan M40 yang berkelayakan mengikut indeks kemiskinan terkini.

“Selain itu, profesionalisme guru juga perlu ditingkatkan dengan memberikan elaun utiliti disebabkan sebahagiannya bekerja dari rumah.

“Ia termasuk kos internet, pembelian komputer dan alat peranti untuk pengajaran dan pembelajaran,” katanya ketika dihubungi Ismaweb.net hari ini.

Sementara bagi sekolah-sekolah agama rakyat yang mengikuti kurikulum kebangsaan, peruntukan bajet buat mereka juga perlu ditambahkan, katanya.

Ustaz Azizee turut mengesyorkan kerajaan supaya menambahkan bilangan Sekolah Berasrama Penuh (SBP) untuk memberi peluang pendidikan yang lebih baik kepada murid-murid daripada kalangan B40.

“Perkasakan juga bidang TVET untuk hadapi IR 4.0. Sediakan dana besar untuk tujuan tersebut.

“iGuru juga mengesyorkan supaya jawatan warden sepenuh masa yang bukan dari kalangan guru diwujudkan.

“Kalau itu tidak dapat dilaksanakan, maka Kementerian Pendidikan Malaysia (KPM) perlu meningkatkan elaun warden sedia ada,” katanya.


Wartawan umpama adiwira tangani berita palsu

KUALA LUMPUR, 7 Zulkaedah 1444H, Sabtu – Wartawan mempunyai peranan umpama adiwira dalam menangani penyebaran berita palsu di alam maya yang semakin menular seiring dengan perkembangan teknologi.

Timbalan Menteri Komunikasi dan Digital, Teo Nie Ching berkata, peranan dan kepentingan wartawan sebagai sumber maklumat tepat tidak akan berubah meskipun media berdepan dengan perubahan corak penyampaian serta maklumat berikutan revolusi pendigitalan termasuk dengan pengenalan teknologi kecerdasan buatan (AI).

“Tidak dapat dinafikan wartawan merupakan barisan hadapan untuk menyebar luas maklumat yang sahih dan benar kepada masyarakat,” katanya ketika berucap pada acara pelepasan peserta Media Hunt Hari Wartawan Nasional (HAWANA) 2023 di Wisma Bernama di sini hari ini.

Beliau berkata, 49 kes berita palsu yang dicatatkan Kementerian Komunikasi dan Digital (KKD) sejak Januari hingga penghujung April tahun initelah disiasat di bawah Akta Komunikasi dan Multimedia 1998.

Sementara itu, Teo berkata, beliau amat menghargai sumbangan wartawan dalam memastikan kelangsungan dan kejayaan rancangan pembangunan untuk Malaysia MADANI termasuk teguran bernas dan berasas agar kerajaan dapat menyampaikan khidmat terbaik kepada rakyat selaras dengan hasrat Perdana Menteri, Datuk Seri Anwar Ibrahim.

Mengenai penganjuran HAWANA 2023, Teo merakamkan penghargaan kepada Pertubuhan Berita Nasional Malaysia (Bernama) selaku agensi pelaksana yang bertungkus-lumus menggerakkan usaha  dengan sokongan organisasi-organisasi media tempatan dan antarabangsa serta rakan-rakan penaja.

Pada acara Media Hunt HAWANA 2023 hari ini, Teo melepaskan 30 kenderaan melibatkan 120 peserta terdiri daripada pengamal media dari pelbagai agensi yang akan ke beberapa destinasi menarik, bersejarah dan penuh dengan warisan di Perak.

Bagi acara itu, hadiah disediakan hingga tempat ke-10, dengan tempat pertama akan meraih wang tunai berjumlah RM4,000, tempat kedua (RM2,500) dan ketiga (RM1,500).

Sambutan HAWANA 2023 yang mengangkat tema ‘Media Bebas, Tunjang Demokrasi’ yang bertujuan memberi penekanan semula terhadap isu kebebasan media dalam menjalankan tugas, berlangsung selama tiga hari mulai hari ini.

Majlis Kemuncak HAWANA 2023 akan dirasmikan oleh Perdana Menteri, Datuk Seri Anwar Ibrahim, esok.

Tarikh 29 Mei diwartakan sebagai Hari Wartawan Nasional dan ia dipilih sempena penerbitan edisi pertama akhbar Utusan Melayu pada 29 Mei 1939.-  Bernama


Institusi raja perlu dipelihara, kuasa semak dan imbang terakhir rakyat: Tengku Hassanal

KUANTAN, 30 Zulhijjah 1442H, Isnin – Institusi raja hendaklah dipelihara dan dikekalkan sebagai salah satu kuasa semak dan imbang terakhir untuk rakyat dan negara, titah Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Baginda bertitah, raja pemerintah juga telah diberi tanggungjawab dalam Perlembagaan untuk memberi naungan saksama kepada setiap warganegara tanpa mengira kaum, agama dan fahaman politik.

“Institusi raja mengatasi garis politik yang kekal bertindak tidak berpihak atau ‘non-partisan’ dan boleh bertindak sebagai penimbang tara sekiranya timbul pertelingkahan politik kepartian yang boleh menggugat kestabilan negara.

“Dalam erti kata lain, ahli politik juga tidak boleh berselindung atau menggunakan institusi raja untuk kepentingan politik mana-mana pihak,” titah baginda semasa merasmikan Persidangan Speaker-speaker Parlimen dan Dewan Undangan Negeri Seluruh Malaysia 2021 di Wisma Sri Pahang di sini hari ini.

Persidangan yang berlangsung secara dalam talian itu juga dihadiri Menteri Besar Pahang, Datuk Seri Wan Rosdy Wan Ismail dan Yang Dipertua Dewan Rakyat, Datuk Azhar Azizan Harun.

Tengku Hassanal juga bertitah perkenan raja pemerintah perlu dihormati sebagaimana yang diperuntukkan dalam Perlembagaan dan tidak boleh dianggap sebagai formaliti atau ‘ceremonial’ sahaja.

“Institusi raja di Malaysia hendaklah dihormati semua pihak. Kuasa raja pemerintah sebagaimana yang diperuntukkan dalam undang-undang tidak wajar dipertikaikan,” titah Tengku Hassanal.

Pada titah itu, Tengku Hassanal juga menasihatkan semua Yang Dipertua dewan Parlimen dan DUN negeri untuk menjalankan amanah dan tugas sebaik mungkin dengan berpandukan kepada pengalaman, pengetahuan dan integriti yang tinggi bagi menjamin persidangan berjalan telus, adil dan saksama.

“Yang Dipertua mempunyai peranan penting bagi memastikan perdebatan badan legislatif berjalan dengan tertib, sopan dan teratur seperti ‘standing orders’ (peraturan majlis mesyuarat) yang ditetapkan,” titah Tengku Hassanal.

Pada perkembangan lain, Tengku Hassanal bertitah, Parlimen dan DUN sebagai badan legislatif yang terulung perlu berusaha memberi pandangan dan rujukan kepada generasi muda sebagai persediaan untuk mereka menggalas tanggungjawab tersebut.

Titahnya, walaupun pelaksanaan persidangan belia di peringkat Parlimen dan negeri diadakan, namun usaha berterusan atau keterlibatan dengan generasi belia perlu diteruskan supaya konsep raja berpelembagaan dan demokrasi berparlimen difahami serta dihayati generasi muda. – Bernama


Tak mustahil DAP gagal kekalkan kerusi di Parlimen

Oleh Siti Hafidah Abd Ghaffar

BANGI, 8 Jamadilakhir 1442H, Khamis – Tidak mustahil DAP akan gagal mengekalkan bilangan kerusi di Parlimen sedia ada susulan pola pengundian orang Cina yang dilihat sedikit berubah sejak ketidakstabilan politik pada awal 2020.

Pada Pilihan Raya Umum ke-14 (PRU14), DAP mendapat sokongan besar bukan sahaja daripada orang Cina bahkan kalangan Melayu yang memberikan sokongan kepada Pakatan Harapan (PH) atas matlamat untuk menjatuhkan UMNO dan Barisan Nasional (BN).

Bahkan janji dan manifesto PH ketika itu berhubung isu ekonomi, 1MDB, harga minyak dan harga barang berjaya menarik sokongan rakyat.

Bagaimanapun setelah janji itu gagal dipenuhi, maka orang Melayu mula memikirkan tindakan mereka begitu juga dengan pengundi Cina yang berharap dengan sokongan besar kepada PH akan membentuk kerajaan dominan Cina.

Penganalisis politik, Prof Madya Dr Mohd Noor Mat Yazid mendakwa, terbukti bahawa dominan Cina itu tidak membawa kestabilan dalam PH kerana tanpa sokongan majoriti Melayu, berlakunya keadaan tidak menentu seperti pada Februari tahun lepas hingga sekarang.

“Orang Cina mahukan keadaan aman untuk menjalankan perniagaan, sekarang timbul pendapat tinjauan saya bahawa mereka tidak mahu keadaan begini kerana ekonomi tidak stabil dan perniagaan tidak berjalan dengan lancar.

“Justeru kemungkinan orang Cina akan pergi (mengundi) kepada Perikatan Nasional (PN) dan akan berlaku satu penyusunan semula,” dakwanya ketika dihubungi Ismaweb.net hari ini.

Beliau berkata demikian ketika ditanya sama ada PAS mampu menjadi parti dominan dalam Muafakat Nasional (MN) mahupun dalam kerajaan.

Mengulas lanjut, Prof Mohd Noor Mat mendakwa, walaupun mendapat sokongan orang Cina, agak sukar untuk PN memperoleh dua pertiga kerusi di Dewan Rakyat.

Namun beliau yakin sekiranya PAS serius bekerjasama dengan PN serta parti Sabah dan Sarawak, tidak mustahil boleh membentuk sebuah kerajaan yang majoriti besar daripada apa yang berlaku sekarang.

“Pengundi juga tidak akan lagi membuat pilihan yang salah kerana kesalahan yang berlaku memberi kesan kepada ketidakstabilan politik, ekonomi, sosial dan semua yang berkait rapat.

“Saya rasa PAS akan menjadi salah sebuah parti yang akan menentukan pola pengundian orang-orang Melayu khususnya kepada sebuah parti dominan dan membentuk satu kumpulan yang lebih besar dan menjadi sebuah parti dalam kerajaan yang terjamin.

“Ini kerana kita lihat ketidakstabilan itu kerana tiada parti Melayu dominan di dalam kerajaan,” dakwanya.


Serang hospital: Palestin tuntut keadilan,’heret’ Israel ke ICC

ATHENS, 4 Rabiulakhir 1445H, Khamis – Palestin akan menuntut keadilan terhadap jenayah Israel ke atas Hospital Al-Ahli Al-Arabi di Gaza yang menyebabkan ratusan nyawa rakyatnya terkorban.

Duta Palestin ke Athens, Yussef Dorkhom berkata, pihaknya bersedia mengambil tindakan undang-undang terhadap Israel yang bertanggungjawab dalam serangan itu ke Mahkamah Jenayah Antarabangsa (ICC).

“Tindakan Israel dalam 11 hari terakhir yang membunuh ribuan rakyat Palestin termasuk wanita dan kanak-kanak adalah jenayah terhadap kemanusiaan.

“Kami akan berusaha untuk membawa mereka yang bertanggungjawab ke atas perkara ini ke Mahkamah Jenayah Antarabangsa,” katanya dalam sidang akhbar pada Rabu.

Yussef menegaskan bahawa Israel memutarbelit fakta dan menyebarkan berita palsu mengenai serangan itu, sekali gus menggesa semua pihak supaya tidak tertipu dengan dakwaan berkenaan.

Mengulas mengenai pendirian kerajaan Greece terhadap konflik di rantau itu, beliau berkata, negara itu harus berhati-hati untuk tidak memberikan legitimasi kepada jenayah tentera Israel.

Yussef juga menggesa kerajaan Greece untuk meneruskan dasar yang seimbang dan campur tangan dengan memberi tekanan kepada kerajaan sayap kanan, Benjamin Netanyahu untuk menghentikan perang.

Dilaporkan, lebih 500 rakyat Gaza syahid dan ratusan lagi cedera dalam serangan udara Israel ke atas Hospital Al-Ahli Al-Arabi di Gaza, kelmarin.

Bagaimanapun, Israel menafikan bertanggungjawab atas serangan itu.- Agensi


Rakyat perlu hargai jasa, pengorbanan PDRM

BANGI, 12 Syaaban 1442H, Jumaat – Jasa dan pengorbanan pasukan keselamatan terutama Polis Diraja Malaysia (PDRM) perlu dihargai masyarakat Malaysia.

Pensyarah Jabatan Pengajian Strategi, Fakulti Pengajian dan Pengurusan Pertahanan, Universiti Pertahanan Nasional Malaysia (UPNM), Amer Fawwas Mohamad Yasid berkata, rakyat seharusnya memberikan kerjasama penuh kepada PDRM dalam menjalankan amanah yang diberikan.

Bagaimanapun, beliau berkata, terdapat kes PDRM dihina dan diperlekehkan sesetengah pihak tidak bertanggungjawab dengan mencari kesalahan pasukan keselamatan itu.

“Tanpa wujudnya pasukan keselamatan, masyarakat mungkin tidak dapat tidur lena kerana bimbangkan keselamatan daripada ancaman penjenayah.

“Hakikatnya, slogan Polis dan Masyarakat Berpisah Tiada ialah slogan keramat yang tepat dalam menghuraikan hubungan polis dengan masyarakat di negara ini,” katanya menulis di Berita Harian, hari ini.

Mengulas lanjut, Amer Fawwas berkata, PDRM terbabit dengan pelbagi fungsi kepolisan bagi menjamin keamanan negara serta melindungi keselamatan masyarakat melalui fungsi tugas am.

Beliau berkata, tugas berkenaan membabitkan tradisional kepolisan, pencegahan jenayah, menangani masalah pencerobohan pendatang asing tanpa izin (PATI) dan tugasan lain berkaitan fungsi melindungi negara daripada sebarang ancaman musuh.

Malah ketika ini, jelasnya, peranan dan fungsi PDRM tidak boleh dilihat dari aspek keselamtan dan ketenteraman awam tetapi dalam konteks lebih besar lagi.

Tambahnya, sejak kerajaan mengisytiharkan Perintah Kawalan Pergerakan (PKP) secara menyeluruh pada 18 Mac 2020, peranan PDRM amat besar dalam memastikan rakyat mematuhi undang-undang dan prosedur operasi standard (SOP) ditetapkan.

“Kita sering melihat di mana-mana, sekatan jalan raya akan dikawal anggota PDRM dan tentera tanpa mengira masa, waktu serta cuaca.

“Anggota PDRM tanpa mengira penat lelah turut menggadaikan nyawa menjaga keselamatan sempadan negara sama ada di darat mahupun perairan bagi memastikan keselamatan berada dalam keadaan siap siaga, sekali gus tidak dicerobohi penjenayah luar negara,” katanya.


Arab Saudi anjur sidang kemuncak luar biasa bincang situasi Gaza

ANKARA, 27 Rabiulakhir 1445H, Sabtu – Arab Saudi menganjurkan sidang kemuncak luar biasa Negara-Negara Arab-Islam pada Sabtu bagi membincangkan situasi di Semenanjung Gaza, lapor Agensi Anadolu.

“Susulan situasi yang meruncing di Gaza, kerajaan memutuskan untuk mengadakan Sidang Kemuncak Negara-Negara Arab-Islam di Riyadh pada Sabtu.

“Ia bagi menggantikan sidang kemuncak tergempar negara-negara Arab dan sidang kemuncak tergempar Islam yang dijadualkan pada tarikh yang sama,” menurut Kementerian Luar Arab Saudi dalam satu kenyataan.

Arab Saudi sebelum ini dijadual menganjurkan dua sidang kemuncak Liga Arab dan Pertubuhan Kerjasama Islam (OIC).

Kementerian itu menjelaskan bahawa keputusan untuk mengadakan sidang kemuncak Arab-Islam itu sebagai usaha menyatukan dan menyatakan pendirian bersama negara Arab-Islam mengenai situasi yang belum pernah berlaku sebelum ini di Gaza dan wilayah Palestin.

Serangan berterusan tanpa henti rejim Israel terhadap penduduk Palestin di Gaza sejak kira-kira sebulan yang lepas telah membunuh lebih 11,000 orang, dengan sebahagian besar terdiri penduduk awam terutamanya wanita dan kanak-kanak. – Bernama/Anadolu


Polis Kinabatangan cari pesakit COVID-19 larikan diri

KINABATANGAN, 3 Zulkaedah 1442H, Isnin  – Polis bersama petugas kesihatan di sini sedang mengesan seorang pesakit COVID-19 warga emas yang dipercayai melarikan diri ketika dalam proses untuk dibawa  menerima rawatan di Hospital Duchess of Kent, Sandakan.

Ketua Polis Daerah Kinabatangan Supt Dzulbaharin Ismail berkata, pesakit lelaki berumur 69 tahun itu didapati tiada di rumah, dengan pintu rumahnya didapati berkunci dan tidak berpenghuni ketika sepasukan petugas kesihatan dari Klinik Kesihatan Tongod datang untuk menjemputnya kira-kira pukul 12 tengah hari,

Sebelum itu, katanya, lelaki berkenaan didapati sedang mengemas barang-barangnya ketika petugas kesihatan itu lalu di hadapan rumahnya pada kira-kira 11 pagi untuk melawat pesakit COVID-19 lain di daerah terbabit dan beranggapan dia sedang bersiap-siap untuk dibawa ke hospital.

“Bagaimanapun, semasa pasukan tersebut kembali semula ke rumah suspek, didapati rumahnya telah berkunci dan tidak berpenghuni.

“Pasukan Klinik Kesihatan Tongod kemudian telah balik ke klinik dan menunggu suspek tiba. Namun sehingga laporan polis dibuat, kedudukan suspek masih tidak diketahui dan dikhuatiri akan menjangkiti orang awam sekiranya suspek terus melarikan diri,” katanya dalam satu kenyataan di sini hari ini.

“Pihak polis menasihatkan orang ramai supaya sentiasa memberikan kerjasama dan mematuhi segala arahan yang dikeluarkan pihak berkuasa agar sama-sama dapat membendung penularan wabak COVID-19 di negara ini,” katanya. -Bernama